ב"ה, אב תש"פ

# הלכות בית כנסת – דף 1

מקורות בסיסיים:

מי שמעוניין ברקע היסטורי –

מאמר של לוין, בית הכנסת בימי בית שני: <https://lib.cet.ac.il/Pages/item.asp?item=21215>

וקצת הרהורים פילוסופים-אנתרופולוגים על הזיקה והשונות בין בית הכנסת וה'מקום הקדוש': <http://www.ybz.org.il/_Uploads/dbsAttachedFiles/Article_97.3.pdf>

מקורות בגמרא על מעלת בית הכנסת וקדושתו נמצאים בשני מקומות. האחד במגילה (בפרק הרביעי. בעיקר בסוגיה על המשנה בדף כח. בואכה כח: ועד המשנה בכט.) והשני בברכות (מדברי אבא בנימין ה: ועד ח: לא הכל כמובן קשור לבית הכנסת, אבל הרבה מימרות כן).

מימרות מסוימות מהגמרות הללו נפגוש במהלך החודש הקרוב, ובכל זאת – יש יתרון בלימוד בקיאותי של הרכיבים הרלוונטים לבית הכנסת כדי לנסות ולהיכנס למערכת המושגים (ואולי למערכות המושגים) של 'קדושת בית הכנסת' ואופיו.

מי שמתעניין קצת בהיסטוריה של בית המדרש ובזיקתו אל העם/חכמים (בעקבות הירושלמי) יכול לעיין במאמר המעניין כאן:

<https://www.humanities.org.il/%D7%AA%D7%A4%D7%A7%D7%99%D7%93%D7%95-%D7%94%D7%A6%D7%99%D7%91%D7%95%D7%A8%D7%99-%D7%A9%D7%9C-%D7%91%D7%99%D7%AA-%D7%94%D7%9E%D7%93%D7%A8%D7%A9-%D7%94%D7%A7%D7%93%D7%95%D7%9D/>

על החובה לבנות בית כנסת:

# תוספתא מסכת בבא מציעא (ליברמן) פרק יא

הלכה טז

כופין בני מבוי זה את זה שלא להושיב ביניהן לא חייט ולא בורסי ולא אחד מכל בעלי אומניות לשכנו אין יכולין לכופו רבן שמעון בן גמליאל או אף לשכנו יכולין לכופו

[...]

הלכה יח

כופין בני חצר זה את זה לעשות לחי וקורה למבוי כופין בני בקעה זה את זה לעשות ביניהן חריץ ובן חריץ

הלכה כב

כופין בני חצר זה את זה לעשות לחצר גב גבוה עשרה טפחים בחזקת שנתן שומעין לו שלא לסמוך את הקורה לפיכך בחזקת שלא נתן אין שומעין לו לסמוך את הקורה ר' יוסי או' היה שם אחד מעכב הופך את החזית אצלו לפיכך אם נפל הכותל העצים והאבנים שלו

הלכה כג

כופין בני העיר זה את זה לבנות להן בית הכנסת ולקנות להן ספר תורה ונביאים ורשאין בני העיר להתנות על השערים ועל המדות ועל שכר פועלין רשאין לעשות קיצתן רשאין בני העיר לומר כל מי שיראה אצל פל' יהא נותן כך וכך וכל מי שיראה אצל מלכות יהא נותן כך וכך כל מי שתרצה או מי שתרעה פרתו בין הכרמים יהא נותן כך וכך וכל מי שתראה בהמת פלנית יהא נותן כך וכך רשאין לעשות קיצתן

הלכה כד

ורשאין הצמרין והצבעין לומר כל מקח שיבוא לעיר נהא כולנו שותפין בו

# רמב"ם הלכות תפילה ונשיאת כפים פרק יא הלכה א

כל מקום שיש בו עשרה מישראל צריך להכין לו בית שיכנסו בו לתפלה בכל עת תפלה ומקום זה נקרא בה"כ =בית הכנסת=, וכופין בני העיר זה את זה לבנות להם בה"כ ולקנות להם ספר תורה נביאים וכתובים.

# הגהות מיימוניות הלכות תפילה ונשיאת כפים פרק יא הלכה א

[א] בתוספתא דבבא בתרא ומכאן פסק מורי רבינו ה"ה עיר שאין בה אלא עשרה ואחד מהן רוצה לצאת משם בימים הנוראים שכופין אותו לישאר או להשכיר אחר במקומו דכיון דהמנהג בכל תפוצות הגולה שאפילו מי שאין להם מנין שלם שוכרים אחד או שנים או יוצאים למקום אחר שיש שם מנין הוי דומיא דבית הכנסת וספר תורה ושאר דברים שכופין בני העיר זה את זה כבעמוד

ודמיא ממש להא דתניא התם מי שהיה בלן לרבים או ספר לרבים ונחתום לרבים ואין שם אחר אלא הוא והגיע שעת הרגל ומבקש לילך לביתו יכולין לעכב על ידו עד שיעמיד אחר תחתיו אבל אם יש שם אחר בלא הוא אין יכולים לכופו שישאר או שישכור אחר במקומו ולא חיישינן לשמא יצטרך אחד לנקביו או יארע לו אונס אחר ויצטרכו להמתין עד שיעבור אונסו דאם כן אין לדבר סוף כדאמרינן בפ"ק דיומא

ואין ללמוד מהא דאמרינן בפ"ק דסוטה ובעשרה יוחסין גבי יחוד דדרך דבעינן ג' שמא יצטרך אחד לנקביו דבעריות דוקא החמירו דהא בתוספתא גבי בלן וספר לא מחייבין לישאר או להעמיד אחר תחתיו אלא כשאין שם אחר אלא הוא אבל יש שם אחר לא דלא חיישינן להא

ועוד דאפילו אם נצרך אחד מהן לנקביו ואינו יכול להעמיד עצמו רשאי לצאת ואין ש"צ צריך לשתוק עד שיחזור כדלעיל בהלכה ו' שבפרק ח'

ואם ילך עוד אחד מן הקהל אלו ב' היוצאים ישכירו אחר במקומן בשותפות ושניהם יתנו בשוה אפילו אחד עני ואחד עשיר העשיר לא ירבה והדל לא ימעיט כיון דכל אחד חייב להשלים המניין עני כמו עשיר ושכר החזן על היוצאים כמו על הנשארים למאי דפרישית ע"כ:

ועוד כתב בתשובה ההיא שכל מה שמוציאין להשכיר חזן או אנשים למלאות מנין גובין לפי שבח ממון שהרי על עסקי ממון הוא כדי שלא יצטרכו לצאת מבתיהם ולהניחם ריקם ולהניח ממונם וחובותיהם. שוב כתב בתשובה אחת דגובין אף לפי שבח נפשות וגם לפי שבח הממון חצי השכירות ע"כ:

[ב]

על אשר שאלת אם יש קטטה בין הקהל ואינם יכולים להשוות דעתם לברור ראשים בהסכמת כולם זה אומר בכה וזה אומר בכה ומחמת חלוק לבם בטל התמיד ומדת הדין לוקח ואין אמת ושלום בעיר ולא בכל המלכות הנגררים אחריהם איך יעשו

נראה בעיני שיש להושיב כל בעלי בתים שנותנים מסים ויקבלו עליהם ברכה שכל אחד יאמר דעתו לשם שמים ולתקנת העיר וילכו אחר הרוב הן לברור ראשים הן להעמיד חזנים הן לתקן כיס של צדקה הן למנות גבאים הן לבנות הן לסתור בבית הכנסת להוסיף ולגרוע ולקנות בית חתנים לבנות ולסתור בו ולקנות בית האופים ולבנות ולסתור בו סוף דבר כל דבר צורך הקהל יעשה על פיהם ככל אשר יאמרו ואם ימאנו המיעוט ויעמדו מנגד לשמור לעשות ככל הכתוב יש כח ביד הרוב או ביד שימנו הרוב עליהם לראשים להכריחם ולכופם בין בדיני ישראל בין בדיני האומות עד שיאמרו רוצים אנחנו ואם יצטרכו להוציא ממון על ככה הם המיעוט יתנו חלקם באותו ממון והמסרב מלומר דעתו על פי הברכה בטלה דעתו וילכו אחר רוב מקבלי הברכה.

סוף דבר כופין בני העיר זה את זה לכל צרכי העיר שהם צריכים הרבה כי ההיא דתניא בתוספתא דבבא בתרא כופין בני העיר זה את זה לבנות להן בית הכנסת ולקנות להן ספר תורה נביאים וכתובים וכופין בני מבוי זה את זה לעשות להם לחי וקורה למבוי וכו' אף על פי שאין זה צורך גדול כל כך אפילו הכי כופין כ"ש שאר ענינים הצריכים להן יותר והיה זה שלום העני מאיר ב"ר ברוך זכרונו לה"ה ע"כ:

# משנה מגילה ג

משנה א

בני העיר שמכרו רחובה של עיר לוקחין בדמיו בית הכנסת בית הכנסת לוקחין תיבה תיבה לוקחין מטפחות מטפחות לוקחין ספרים ספרים לוקחים תורה אבל אם מכרו תורה לא יקחו ספרים ספרים לא יקחו מטפחות מטפחות לא יקחו תיבה תיבה לא יקחו בית הכנסת בית הכנסת לא יקחו את הרחוב וכן במותריהן

אין מוכרין את של רבים ליחיד מפני שמורידין אותו מקדושתו דברי רבי יהודה אמרו לו אם כן אף לא מעיר גדולה לעיר קטנה:

משנה ב

אין מוכרין בית הכנסת אלא על תנאי שאם ירצו יחזירוהו דברי רבי מאיר וחכמים אומרים מוכרים אותו ממכר עולם חוץ מארבעה דברים למרחץ ולבורסקי ולטבילה ולבית המים רבי יהודה אומר מוכרין אותו לשם חצר והלוקח מה שירצה יעשה:

משנה ג

ועוד אמר רבי יהודה בית הכנסת שחרב אין מספידין בתוכו ואין מפשילין בתוכו חבלים ואין פורשין לתוכו מצודות ואין שוטחין על גגו פירות ואין עושין אותו קפנדריא שנאמר (ויקרא כ"ו) והשימותי את מקדשיכם קדושתן אף כשהן שוממין עלו בו עשבים לא יתלוש מפני עגמת נפש:

# תוספתא מגילה ג

הלכה כא

כיצד היו זקנים יושבין פניהם כלפי העם ואחריהן כלפי קודש כשמניחין את התיבה פניה כלפי העם ואחריה כלפי קודש כשהכהנים נושאין כפיהן פניהם כלפי העם ואחריהם כלפי קדש חזן הכנסת פניו כלפי קודש וכל העם פניהם כלפי קדש שנ' ותקהל העדה אל פתח אהל מועד

הלכה כב

אין פותחין פתחי בתי כנסיות (לא) [אלא] למזרח שכן מצינו בהיכל שהיה פתוח למזרח שנ' והחונים לפני המשכן קדמה לפני אוהל מועד מזרחה

הלכה כג

אין בונין אותן אלא בגבוה שבעיר שנ' בראש הומיות תקרא

# בבלי מגילה כח.-כט.

1. משנה.
2. ועוד אמר רבי יהודה: בית הכנסת שחרב אין מספידין בתוכו, ואין מפשילין בתוכו חבלים, ואין פורשין לתוכו מצודות, ואין שוטחין על גגו פירות, ואין עושין אותו קפנדריא, שנאמר והשמותי את מקדשיכם - קדושתן אף כשהן שוממין.
3. עלו בו עשבים - לא יתלוש, מפני עגמת נפש.
4. גמרא.
5. תנו רבנן: בתי כנסיות אין נוהגין בהן קלות ראש: אין אוכלין בהן, ואין שותין בהן, ואין ניאותין בהם, ואין מטיילין בהם, ואין נכנסין בהן בחמה מפני החמה ובגשמים מפני הגשמים, ואין מספידין בהן הספד של יחיד.
6. אבל קורין בהן, ושונין בהן, ומספידין בהם הספד של רבים.
7. אמר רבי יהודה: אימתי - בישובן, אבל בחורבנן - מניחין אותן ועולין בהן עשבים, ולא יתלוש מפני עגמת נפש. –
	* 1. עשבים - מאן דכר שמייהו? –
		2. חסורי מיחסרא והכי קתני: ומכבדין אותן, ומרביצין אותן כדי שלא יעלו בהן עשבים. אמר רבי יהודה: אימתי - בישובן, אבל בחורבנן - מניחין אותן לעלות. עלו בהן עשבים - לא יתלוש, מפני עגמת נפש.
	1. אמר רבי אסי: [רב אסי] בתי כנסיות שבבבל על תנאי הן עשויין, ואף על פי כן אין נוהגין בהן קלות ראש.
		1. ומאי ניהו - חשבונות.
	2. אמר רב אסי: [רוב כתבי היד – רב ששת] בית הכנסת שמחשבין בו חשבונות - מלינין בו את המת. –
		1. מלינין סלקא דעתך? לא סגי דלאו הכי? אלא: לסוף שילינו בו מת מצוה.
8. ואין ניאותין בהן.
	1. אמר רבא: חכמים ותלמידיהם מותרין.
	2. דאמר רבי יהושע בן לוי: מאי בי רבנן - ביתא דרבנן.
9. ואין נכנסין בהן בחמה מפני החמה ובגשמים מפני הגשמים.
	1. כי הא דרבינא ורב אדא בר מתנה הוו קיימי ושאלי שאילתא מרבא, אתא זילחא דמיטרא. עיילי לבי כנישתא. אמרי: האי דעיילינן לבי כנישתא - לאו משום מיטרא, אלא משום דשמעתא בעא צילותא כיומא דאסתנא.
	2. אמר ליה רב אחא בריה דרבא לרב אשי: אי אצטריך ליה לאיניש למיקרי גברא מבי כנישתא, מאי? - אמר ליה: אי צורבא מרבנן הוא - לימא הלכתא, ואי תנא הוא - לימא מתניתא, ואי קרא הוא, לימא פסוקא. ואי לא - לימא ליה לינוקא: אימא לי פסוקיך. אי נמי, נישהי פורתא וניקום.
10. ומספידין בהן הספד של רבים.
	* 1. היכי דמי הספידא דרבים? –
	1. מחוי רב חסדא: כגון הספידא דקאי ביה רב ששת, מחוי רב ששת: כגון הספידא דקאי ביה רב חסדא.
	2. רפרם אספדה לכלתיה בבי כנישתא, אמר: משום יקרא דידי ודמיתא אתו כוליה עלמא.
	3. רבי זירא ספדיה לההוא מרבנן בבי כנישתא, אמר: אי משום יקרא דידי, אי משום יקרא דידיה, דמיתא, אתו כולי עלמא.
	4. ריש לקיש ספדיה לההוא צורבא מרבנן דשכיח בארעא דישראל, דהוי תני הלכתא בעשרים וארבע שורתא, אמר: ווי, חסרא ארעא דישראל גברא רבה.
	5. ההוא דהוי תני הלכתא סיפרא וספרי ותוספתא, ושכיב. אתו ואמרו ליה לרב נחמן: ליספדיה מר! - אמר: היכי נספדיה? הי צנא דמלי סיפרי דחסר! תא חזי מה בין תקיפי דארעא דישראל לחסידי דבבל.
11. תנן התם: ודאשתמש בתגא חלף,
	1. תני ריש לקיש: זה המשתמש במי ששונה הלכות, כתרה של תורה,
	2. ואמר עולא: לשתמש איניש במאן דתני ארבעה ולא לשתמש במאן דמתני ארבעה.
	3. כי הא דריש לקיש הוה אזיל באורחא, מטא עורקמא דמיא, אתא ההוא גברא ארכביה אכתפיה, וקא מעבר ליה. אמר ליה: קרית? - אמר ליה: קרינא. - תנית? - תנינא ארבעה סידרי משנה. - אמר ליה: פסלת לך ארבעה טורי, וטענת בר לקיש אכתפך? שדי בר לקישא במיא! - אמר ליה: ניחא לי דאשמעינן למר. - אי הכי גמור מיני הא מלתא דאמר רבי זירא: בנות ישראל הן החמירו על עצמן, שאפילו רואות טיפת דם כחרדל יושבות עליו שבעה נקיים.
12. תנא דבי אליהו: כל השונה הלכות מובטח לו שהוא בן עולם הבא, שנאמר הליכות עולם לו, אל תקרי הליכות אלא הלכות.
13. תנו רבנן: מבטלין תלמוד תורה להוצאת המת ולהכנסת הכלה. אמרו עליו על רבי יהודה ברבי אילעאי שהיה מבטל תלמוד תורה להוצאת המת ולהכנסת הכלה. במה דברים אמורים - בשאין שם כל צורכו, אבל יש שם כל צורכו - אין מבטלין.
	* 1. וכמה כל צורכו?
	1. אמר רב שמואל בר איניא משמיה דרב: תריסר אלפי גברי ושיתא אלפי שיפורי. ואמרי לה: תריסר אלפי גברי, ומינייהו שיתא אלפי שיפורי.
	2. עולא אמר: כגון דחייצי גברי מאבולא עד סיכרא.
	3. רב ששת אמר: כנתינתה כך נטילתה. מה נתינתה בששים ריבוא - אף נטילתה בששים ריבוא.
		1. הני מילי - למאן דקרי ותני, אבל למאן דמתני - לית ליה שיעורא.
14. תניא, רבי שמעון בן יוחי אומר: בוא וראה כמה חביבין ישראל לפני הקדוש ברוך הוא. שבכל מקום שגלו - שכינה עמהן. גלו למצרים - שכינה עמהן, שנאמר: הנגלה נגליתי לבית אביך בהיותם במצרים וגו', גלו לבבל - שכינה עמהן, שנאמר: למענכם שלחתי בבלה. ואף כשהן עתידין ליגאל שכינה עמהן, שנאמר: ושב ה' אלהיך את שבותך, והשיב לא נאמר אלא ושב, מלמד שהקדוש ברוך הוא שב עמהן מבין הגליות.
	* 1. בבבל היכא?
	1. אמר אביי: בבי כנישתא דהוצל, ובבי כנישתא דשף ויתיב בנהרדעא.
		1. ולא תימא הכא והכא, אלא: זמנין הכא, וזמנין הכא.
	2. אמר אביי: תיתי לי, דכי מרחיקנא פרסה - עיילנא ומצלינא התם.
	3. אבוה דשמואל [ולוי] הוו יתבי בכנישתא דשף ויתיב בנהרדעא, אתיא שכינה, שמעו קול ריגשא. [קמו ונפקו
	4. רב ששת הוה יתיב בבי כנישתא דשף ויתיב בנהרדעא, אתיא שכינה] ולא נפק. אתו מלאכי השרת וקא מבעתו ליה, אמר לפניו: רבונו של עולם! עלוב ושאינו עלוב מי נדחה מפני מי? - אמר להו: שבקוהו.
	5. ואהי להם למקדש מעט, אמר רבי יצחק: אלו בתי כנסיות ובתי מדרשות שבבבל. ורבי אלעזר אמר: זה בית רבינו שבבבל.
	6. דרש רבא: מאי דכתיב ה' מעון אתה היית לנו - אלו בתי כנסיות ובתי מדרשות.
	7. אמר אביי: מריש הואי גריסנא בביתא ומצלינא בבי כנשתא, כיון דשמעית להא דקאמר דוד ה' אהבתי מעון ביתך, - הואי גריסנא בבי כנישתא.
15. תניא, רבי אלעזר הקפר אומר: עתידין בתי כנסיות ובתי מדרשות שבבבל שיקבעו בארץ ישראל, שנאמר כי כתבור בהרים וככרמל בים יבוא, והלא דברים קל וחומר: ומה תבור וכרמל שלא באו אלא לפי שעה ללמוד תורה - נקבעים בארץ ישראל, בתי כנסיות ובתי מדרשות שקורין ומרביצין בהן תורה - על אחת כמה וכמה.
	1. דרש בר קפרא: מאי דכתיב למה תרצדון הרים גבננים, יצתה בת קול ואמרה להם: למה תרצו דין עם סיני? כולכם בעלי מומים אתם אצל סיני.
		1. כתיב הכא גבנונים וכתיב התם או גבן או דק,
	2. אמר רב אשי: שמע מינה האי מאן דיהיר - בעל מום הוא.
16. אין עושין אותו קפנדריא.
	* 1. מאי קפנדריא?
	1. אמר רבא: קפנדריא כשמה. –
		1. מאי כשמה? - כמאן דאמר: אדמקיפנא אדרי איעול בהא.
	2. אמר רבי אבהו: אם היה שביל מעיקרא - מותר.
	3. אמר רב נחמן בר יצחק: הנכנס על מנת שלא לעשות קפנדריא - מותר לעשותו קפנדריא.
	4. ואמר רבי חלבו אמר רב הונא: הנכנס לבית הכנסת להתפלל מותר לעשותו קפנדריא, שנאמר ובבוא עם הארץ לפני ה' במועדים הבא דרך שער צפון להשתחות יצא דרך שער נגב.
17. עלו בו עשבים לא יתלוש מפני עגמת נפש.
18. והתניא: אינו תולש ומאכיל, אבל תולש ומניח! –
	* 1. כי תנן נמי מתניתין - תולש ומאכיל תנן.
19. תנו רבנן: בית הקברות אין נוהגין בהן קלות ראש: אין מרעין בהן בהמה, ואין מוליכין בהן אמת המים, ואין מלקטין בהן עשבים, ואם ליקט - שורפן במקומן מפני כבוד מתים.
	* 1. אהייא? אילימא אסיפא - כיון ששורפן במקומן מאי כבוד מתים איכא? אלא ארישא.

# בבלי ברכות ה:-ח:

1. תניא, אבא בנימין אומר: על שני דברים הייתי מצטער כל ימי - על תפלתי שתהא לפני מטתי, ועל מטתי שתהא נתונה בין צפון לדרום.
	* 1. על תפלתי שתהא לפני מטתי - מאי לפני מטתי? אילימא לפני מטתי ממש –
	1. והאמר רב יהודה אמר רב ואיתימא רבי יהושע בן לוי: מנין למתפלל שלא יהא דבר חוצץ בינו לבין הקיר - שנאמר: ויסב חזקיהו פניו אל הקיר ויתפלל.
		1. לא תימא לפני מטתי, אלא אימא: סמוך למטתי.

[...]

1. תניא, אבא בנימין אומר: שנים שנכנסו להתפלל, וקדם אחד מהם להתפלל ולא המתין את חברו ויצא - טורפין לו תפלתו בפניו, שנאמר: טרף נפשו באפו הלמענך תעזב ארץ.
2. ולא עוד אלא שגורם לשכינה שתסתלק מישראל, שנאמר: ויעתק צור ממקמו; ואין צור אלא הקדוש ברוך הוא, שנאמר צור ילדך תשי.
3. ואם המתין לו מה שכרו? אמר רבי יוסי ברבי חנינא: זוכה לברכות הללו, שנאמר: לוא הקשבת למצותי ויהי כנהר שלומך וצדקתך כגלי הים ויהי כחול זרעך וצאצאי מעיך וגו'.

[...]

1. תניא, אבא בנימין אומר: אין תפלה של אדם נשמעת אלא בבית הכנסת, שנאמר: לשמוע אל הרנה ואל התפלה, במקום רנה שם תהא תפלה.
	1. אמר רבין בר רב אדא אמר רבי יצחק: מנין שהקדוש ברוך הוא מצוי בבית הכנסת שנאמר: אלהים נצב בעדת אל;
	2. ומנין לעשרה שמתפללין ששכינה עמהם - שנאמר: אלהים נצב בעדת אל;
	3. ומנין לשלשה שיושבין בדין ששכינה עמהם - שנאמר: בקרב אלהים ישפוט;
	4. ומנין לשנים שיושבין ועוסקין בתורה ששכינה עמהם - שנאמר: אז נדברו יראי ה' איש אל רעהו ויקשב ה' וגו'. [...]
	5. ומנין שאפילו אחד שיושב ועוסק בתורה ששכינה עמו - שנאמר: בכל המקום אשר אזכיר את שמי אבוא אליך וברכתיך.
		1. וכי מאחר דאפילו חד - תרי מבעיא? - תרי מכתבן מלייהו בספר הזכרונות, חד לא מכתבן מליה בספר הזכרונות.
		2. וכי מאחר דאפילו תרי - תלתא מבעיא? מהו דתימא: דינא שלמא בעלמא הוא, ולא אתיא שכינה - קמשמע לן דדינא נמי היינו תורה.
		3. וכי מאחר דאפילו תלתא - עשרה מבעיא? - עשרה קדמה שכינה ואתיא, תלתא - עד דיתבי.

[...]

* 1. אמר רבין בר רב אדא אמר רבי יצחק: כל הרגיל לבא לבית הכנסת ולא בא יום אחד - הקדוש ברוך הוא משאיל בו, שנאמר: מי בכם ירא ה' שמע בקול עבדו אשר הלך חשכים ואין נגה לו;
		1. אם לדבר מצוה הלך - נוגה לו, ואם לדבר הרשות הלך אין נוגה לו.
		2. יבטח בשם ה', מאי טעמא - משום דהוה ליה לבטוח בשם ה' ולא בטח.
	2. אמר רבי יוחנן: בשעה שהקדוש ברוך הוא בא בבית הכנסת ולא מצא בה עשרה - מיד הוא כועס, שנאמר: מדוע באתי ואין איש קראתי ואין עונה.
	3. אמר רבי חלבו אמר רב הונא: כל הקובע מקום לתפלתו - אלהי אברהם בעזרו. וכשמת - אומרים לו: אי עניו, אי חסיד, מתלמידיו של אברהם אבינו!
		1. ואברהם אבינו מנא לן דקבע מקום? - דכתיב: וישכם אברהם בבקר אל המקום אשר עמד שם,
		2. ואין עמידה אלא תפלה, שנאמר: ויעמוד פינחס ויפלל.
	4. אמר רבי חלבו אמר רב הונא: היוצא מבית הכנסת אל יפסיע פסיעה גסה.
	5. אמר אביי: לא אמרן אלא למיפק, אבל למיעל - מצוה למרהט, שנאמר נרדפה לדעת את ה'.
	6. אמר רבי זירא: מריש כי הוה חזינא להו לרבנן דקא רהטי לפרקא בשבתא, אמינא: קא מחליין רבנן שבתא. כיון דשמענא להא דרבי תנחום אמר רבי יהושע בן לוי: לעולם ירוץ אדם לדבר הלכה ואפילו בשבת, שנאמר אחרי ה' ילכו כאריה ישאג וגו' - אנא נמי רהיטנא.

[...]

* 1. אמר רב הונא: כל המתפלל אחורי בית הכנסת נקרא רשע, שנאמר: סביב רשעים יתהלכון.
	2. אמר אביי: לא אמרן אלא דלא מהדר אפיה לבי כנישתא, אבל מהדר אפיה לבי כנישתא - לית לן בה.
	3. ההוא גברא דקא מצלי אחורי בי כנישתא ולא מהדר אפיה לבי כנישתא. חלף אליהו, חזייה, אידמי ליה כטייעא. אמר ליה: כדו בר קיימת קמי מרך? שלף ספסרא וקטליה.

[...]

* 1. ואמר רבי חלבו אמר רב הונא: לעולם יהא אדם זהיר בתפלת המנחה, שהרי אליהו לא נענה אלא בתפלת המנחה, שנאמר: ויהי בעלות המנחה ויגש אליהו הנביא ויאמר וגו'.
		1. ענני ה' ענני; ענני - שתרד אש מן השמים, וענני - שלא יאמרו מעשה כשפים הם.
	2. רבי יוחנן אמר: אף בתפלת ערבית, שנאמר: תכון תפלתי קטרת לפניך משאת כפי מנחת ערב.
	3. רב נחמן בר יצחק אמר: אף תפלת שחרית, שנאמר : ה' בקר תשמע קולי בקר אערך לך ואצפה.

[...]

* 1. אמר רבי יוחנן משום רבי יוסי: מנין שהקדוש ברוך הוא מתפלל? שנאמר והביאותים אל הר קדשי ושמחתים בבית תפלתי, תפלתם לא נאמר אלא תפלתי, מכאן שהקדוש ברוך הוא מתפלל.
		1. מאי מצלי?
	2. אמר רב זוטרא בר טוביה אמר רב: יהי רצון מלפני שיכבשו רחמי את כעסי, ויגולו רחמי על מדותי, ואתנהג עם בני במדת רחמים, ואכנס להם לפנים משורת הדין.
1. תניא, אמר רבי ישמעאל בן אלישע: פעם אחת נכנסתי להקטיר קטורת לפני ולפנים, וראיתי אכתריאל יה ה' צבאות שהוא יושב על כסא רם ונשא ואמר לי: ישמעאל בני, ברכני! - אמרתי לו: יהי רצון מלפניך שיכבשו רחמיך את כעסך ויגולו רחמיך על מדותיך ותתנהג עם בניך במדת הרחמים ותכנס להם לפנים משורת הדין, ונענע לי בראשו.
	* 1. וקמשמע לן שלא תהא ברכת הדיוט קלה בעיניך.

[...]

* 1. ואמר רבי יוחנן משום רבי שמעון בן יוחי: כל הקובע מקום לתפלתו אויביו נופלים תחתיו, שנאמר: ושמתי מקום לעמי לישראל ונטעתיו ושכן תחתיו ולא ירגז עוד ולא יסיפו בני עולה לענותו כאשר בראשונה.
	2. רב הונא רמי: כתיב לענותו וכתיב לכלותו - בתחילה לענותו ולבסוף לכלותו.

[...]

* 1. אמר ליה רבי יצחק לרב נחמן: מאי טעמא לא אתי מר לבי כנישתא לצלויי? אמר ליה: לא יכילנא.
	2. אמר ליה: לכנפי למר עשרה וליצלי. אמר ליה: טריחא לי מלתא. –
	3. ולימא ליה מר לשלוחא דצבורא, בעידנא דמצלי צבורא ליתי ולודעיה למר. –
	4. אמר ליה: מאי כולי האי?
	5. אמר ליה: דאמר רבי יוחנן משום רבי שמעון בן יוחי, מאי דכתיב ואני תפלתי לך ה' עת רצון - אימתי עת רצון - בשעה שהצבור מתפללין.
	6. רבי יוסי ברבי חנינא אמר, מהכא: כה אמר ה' בעת רצון עניתיך.
	7. רבי אחא ברבי חנינא אמר, מהכא: הן אל כביר ולא ימאס, וכתיב: פדה בשלום נפשי מקרב - לי כי ברבים היו עמדי.
1. תניא נמי הכי, רבי נתן אומר: מנין שאין הקדוש ברוך הוא מואס בתפלתן של רבים, שנאמר: הן אל כביר ולא ימאס, וכתיב: פדה בשלום נפשי מקרב - לי וגו'.
2. אמר הקדוש ברוך הוא כל העוסק בתורה ובגמילות חסדים ומתפלל עם הצבור - מעלה אני עליו כאילו פדאני, לי ולבני, מבין אומות העולם.
	1. אמר ריש לקיש: כל מי שיש לו בית הכנסת בעירו ואינו נכנס שם להתפלל - נקרא שכן רע, שנאמר: כה אמר ה' על כל שכני הרעים הנגעים בנחלה אשר הנחלתי את עמי את ישראל;
	2. ולא עוד אלא שגורם גלות לו ולבניו, שנאמר: הנני נתשם מעל אדמתם ואת בית יהודה אתוש מתוכם.
	3. אמרו ליה לרבי יוחנן: איכא סבי בבבל. תמה ואמר: למען ירבו ימיכם וימי בניכם על האדמה כתיב, אבל בחוצה לארץ לא! כיון דאמרי ליה: מקדמי ומחשכי לבי כנישתא, אמר: היינו דאהני להו.
	4. כדאמר רבי יהושע בן לוי לבניה: קדימו וחשיכו ועיילו לבי כנישתא, כי היכי דתורכו חיי.
	5. אמר רבי אחא ברבי חנינא: מאי קרא - אשרי אדם שמע לי לשקד על דלתתי יום יום לשמור מזוזת פתחי, וכתיב בתריה: כי מצאי מצא חיים.
	6. אמר רב חסדא: לעולם יכנס אדם שני פתחים בבית הכנסת.
		1. שני פתחים סלקא דעתך? - אלא, אימא: שיעור שני פתחים, ואחר כך יתפלל.

[...]

* 1. אמר ליה רבא לרפרם בר פפא: לימא לן מר מהני מילי מעלייתא דאמרת משמיה דרב חסדא במילי דבי כנישתא!
	2. אמר ליה, הכי אמר רב חסדא: מאי דכתיב אהב ה' שערי ציון מכל משכנות יעקב - אוהב ה' שערים המצויינים בהלכה יותר מבתי כנסיות ומבתי מדרשות.
	3. והיינו דאמר רבי חייא בר אמי משמיה דעולא: מיום שחרב בית המקדש אין לו להקדוש ברוך הוא בעולמו אלא ארבע אמות של הלכה בלבד.
	4. ואמר אביי: מריש הוה גריסנא בגו ביתא ומצלינא בבי כנישתא, כיון דשמענא להא דאמר רבי חייא בר אמי משמיה דעולא: מיום שחרב בית המקדש אין לו להקדוש ברוך הוא בעולמו אלא ארבע אמות של הלכה בלבד - לא הוה מצלינא אלא היכא דגריסנא.
	5. רבי אמי ורבי אסי אף על גב דהוו להו תליסר בי כנישתא בטבריא לא מצלו אלא ביני עמודי, היכא דהוו גרסי.

[...]

* 1. אמר רב הונא בר יהודה אמר רבי מנחם אמר רבי אמי: מאי דכתיב ועוזבי ה' יכלו - זה המניח ספר תורה ויוצא.
	2. רבי אבהו נפיק בין גברא לגברא.
	3. בעי רב פפא: בין פסוקא לפסוקא מהו? תיקו.
	4. רב ששת מהדר אפיה וגריס, אמר: אנן בדידן ואינהו בדידהו.
	5. אמר רב הונא בר יהודה אמר רבי אמי: לעולם ישלים אדם פרשיותיו עם הצבור שנים מקרא ואחד תרגום ואפילו: עטרות ודיבן, שכל המשלים פרשיותיו עם הצבור מאריכין לו ימיו ושנותיו.
	6. רב ביבי בר אביי סבר לאשלומינהו לפרשייתא דכולא שתא במעלי יומא דכפורי. תנא ליה חייא בר רב מדפתי: כתיב ועניתם את נפשתיכם בתשעה לחדש בערב, וכי בתשעה מתענין? והלא בעשרה מתענין! אלא לומר לך: כל האוכל ושותה בתשיעי - מעלה עליו הכתוב כאילו מתענה תשיעי ועשירי.
	7. סבר לאקדומינהו, אמר ליה ההוא סבא, תנינא: ובלבד שלא יקדים ושלא יאחר. כדאמר להו רבי יהושע בן לוי לבניה: אשלימו פרשיותייכו עם הצבור שנים מקרא ואחד תרגום, [...]

# בבלי שבת יא ע"א

ואמר רבא בר מחסיא אמר רב חמא בר גוריא אמר רב: כל עיר שגגותיה גבוהין מבית הכנסת לסוף חרבה, שנאמר לרומם את בית אלהינו ולהעמיד את חרבותיו. והני מילי - בבתים אבל בקשקושי ואברורי - לית לן בה. אמר רב אשי: אנא עבדי למתא מחסיא דלא חרבה. - והא חרבה! - מאותו עון לא חרבה.

# מקורות לשאלת קדושת בית הכנסת:

# רמב"ם, ספר המצוות, לא תעשה סה

שהזהירנו מנתוץ ומאבד בתי עבודת האל יתעלה, ומאבד ספרי הנבואה, ומלמחוק השמות הנכבדים, והדומה לזה. ולשון האזהרה שבאה בזה הענין הוא אמרו: "לא תעשון כן לה' אלקיכם" (דברים יב, ד). אחר שקדם הציווי לאבד עבודה זרה ולמחות את שמה ולהרוס בתיה ומזבחותיה כולם, ובאה האזהרה ואמר: "לא תעשון כן לה' אלוקיכם". וכל מי שעבר על דבר זה כגון שיהרוס שום דבר מן ההיכל והמזבח והדומה להם או שימחה שם משמות ה', לוקה.

# הרב משה בן נחמן, חידושי הרמב"ן מסכת מגילה דף כה עמוד ב

לפי מה ששנינו במשנתינו: "בני העיר שמכרו רחובה של עיר לוקחין בדמיו בית הכנסת, בית הכנסת לוקחין תיבה" (משנה מגילה ג, א), משמע ודאי שבית הכנסת קדושה יש בו ...והשתא קשיא לי אם כן האיך נמכר, והלא דבר הראוי לגופו במוקדשין אינו נפדה, ...ותו כי מכרו שבעה טובי בני העיר במעמד אנשי העיר היכי שרו דמייהו למשתא בהו שכרא והלא נתפסין בקדושתה?...

ויש לישב ולומר **דבית הכנסת עשו אותו כתשמישי מצוה לולב וסוכה**, והן עצמן אף על פי שנזרקין לאחר זמן, **בזמן מצוה יש בהן קדושה של כבוד,** כדאמרינן התם (שבת כב ע"א) "אסור להרצות מעות כנגד נר של חנוכה" והוינן בה וכי נר קדושה יש בו? ומסקנא דאסיר. והתם נמי אמרינן (שבת שם) דנויי סוכה אסור להסתפק מהן כל שבעה. ...ופירוש הדברים דנויי סוכה אסורין בשעת מצותן משום דחל שם שמים עליהן, אבל אם בא לסלקן מן המצוה ולהסתפק מהן אסור משום מוקצה למצותו כדמוכח בפרק כירה (שבת מה ע"א), וכן הדס של מצוה אסור להריח בו (סוכה לז ע"ב) וכן לולב ואתרוג כיוצא בהן... **לפיכך בית הכנסת כל זמן שבני העיר רוצין בו ומצותן עליו נוהגין בו קדושה ואפילו בחורבנו, שהרי עדיין לא עבר זמן מצותו וראוי לשפץ אותו ולבנותו. אבל אם נמלכו למכרו, כבר עבר זמן מצותו כסוכה לאחר שבעה ונפקעה קדושה [דמצוה] מיניה.** ואין ספק דמכירה זו האמורה בבית הכנסת בכל מקום אינה אלא בשיש להן בית הכנסת אחרת, דאי לאו הכי ודאי אסור כדאמרינן בבבא בתרא (ג ע"ב): "לא ליסתר איניש בי כנישתא עד דבני בי כנישתא אחריתי". הלכך מכירתו ודאי מותרת היא דהוה ליה כמפריש שבעה אתרוגים לז' ימים דיוצא בו ואוכלה (סוכה מו ע"ב) דהוי ליה כתשמישי מצוה לאחר זמנן.

ראו גם בשדי חמד, מערכת הכללים, אות ב', סעיף מג:

<https://www.hebrewbooks.org/pdfpager.aspx?req=43673&st=&pgnum=129>

הדיון על החיוב לבנות הוא באות מד':

<https://www.hebrewbooks.org/pdfpager.aspx?req=43673&st=&pgnum=132>

עיינו טוש"ע, או"ח, סימן קנ.

# בעניין התפלגות הקהל:

# דרכי משה הקצר חושן משפט סימן קסג

וכתב שם ומה שאמרתם אם באים יחידים לעשות להן בית הכנסת מיוחד ויש רוצים למחות אותן המוחין ראויין לנזיפה ואם טוענין שכוונתן לטובה מפני בית הכנסת שלא תחרב אז הקהל מעיינים בדבר ועושין תקנה לקיים את שניהם עכ"ל:

# שו"ת רדב"ז חלק ג סימן תעב

(תתקי) שאלה ילמדנו רבינו מענין כה"ר יהודה אבואלפ"ם וחביריו יצ"ו. שהיו עם הקהל כשאר כל קהל בכל ענייניהם הן בקופה של צדקה הן במסים הן בכל דבר לאחר זמן רב טענו שהם קפוסיין ושלא ירצו להשתדל עוד עם הקהל כמקדמת דנא וזה היה לסבת מה ונמנעו מלתת עם הקהל בקופה ושאר צורכי ענינים קצת זמן וכשראו קהל התונסיין ושאר יחידים מהקהל שיתעורר מזה מחלוקת כתבו להם שטר אחד כרצונם וכשהראו אותו לשאר גדולי הקהל ובקשו מהם שיחתמו בו לא רצו ואדרבה נתרעמו עליהם על זה ומיחו בידם וקרעו השטר מידם אז הלכו התונסיין ואותן היחידים וכתבו כבראשונה וחתמו ונתנו להם שלא ברצון היחידים אחר כך נגלית הכוונה שיצאו קהל התונסיין וכר' יהודה וחביריו יצאו עמהם ועשו להם קהל בפני עצמן אז כשראו זה גדולי הקהל נתרעמו על אותם היחידים במה שעשו שלא ברצונם והשיבו שלא עשינו זה אלא לבטל את המחלוקת ואלו היינו יודעים זאת הכוונה מהם לא עשינו כלום סוף דבר עמדו אותם שנתרעמו וכתבו שטר אחר נגד השטר ההוא כאשר יראה האדון נר"ו. ועתה בכל עת שמבקשים מהם לפרוע עמהם המסים וארנוניות כמקדמת דנא הם משיבים שאין לכם עלינו אלא מה שיש בשטר משני טעמים הא' שאנו קפוסיין והשנית שיש בידינו שטר מחתימת הקהל ע"כ. והשואל גמר אומר שאין בשתי הטענות אלו כלום לטענה שאומרים שהם קופסיין אומר שכבר החזיקו לפרוע עמהם שלשה שנים והביא לזה זכר לדבר מההיא דפ' מקום שנהגו דברים המותרים ואחרים נהגו בהם איסור וכו' ועוד כתב כיון שאביו של ר' יהודה הנ"ל היה מתפלל ונקבע עמהם הוי מנהג עפ"י תלמיד חכם ואינו רשאי להתירו ועוד שהיה לו לתפוס בדרכי אביו והביאו זכר לדבר מההיא דבני בישן. ולטענה השנית אמר שלא הסכימו בו רוב טובי העיר והביא ראיה לזה מאותה תשובה הכתובה במרדכי בשם רבי"ה ז"ל בפ"ק דבתרא עוד הביא ההיא דרשאין בני העיר להסיע על קיצותם. ומה שכתב עלה כ"ת (ז"ל) ושאל מה בדעתי בזה אם יש בטענת רבי יהודה אבואלפ"ם ממש או לא:

תשובה מה שיש לעיין בשאלה זו הוא אם יכולין ר' יהודה וחביריו להפרד מעל הקהל המערביים להתפלל לעצמם או ללכת להתפלל בקהל אחר כיון שהחזיקו להתפלל עמהם ואביו היה מתפלל עמהם כאשר כתוב למעלה. עוד אם יכולין לומר לא נפרע עוד עמכם שאבותינו היו מספרד. עוד אם יכולין לומר מה שיעלה עלינו ממסים וארנוניות ינכו אותו מעל קהלכם ויוסיפו על הקהל הספרדים ונצטרף עמהם לכל דבר. עוד אם יכולין לתת הצדקה והתמיד עם איזה קהל שירצו ואם יש חילוק בין התמיד התדיר והלחם הניתן לעניים מידי שבת בשבתו לשאר הנדרים והנדבות או אם יכופו אותם לתת להם כבתחלה. עוד אם יש ממש בשטר שבידם כיון שלא הסכימו כל טובי העיר ואם יש חלוק בין הרוב לכל. עוד אם דומה שטר זה לשאר ההסכמות של הקהלות שכתוב בו שקבלו עליהם החתומים בשבועה חמורה שלא יחלקו על ר' יהודה וחביריו שום מס אלא הם יערכו על עצמם באמת ובאמונה ויפרעו כפי צורך הקהל יצ"ו. עוד אם יציאתם להתפלל לעצמם יבטל תנאי זה אם לא. עוד אם יעמדו טובי הקהל למנין ונמצאו קצת מהם חתומים בשטר הראשון והשני עם מי ימנו עם הראשונים או עם האחרונים. עוד אם יש חשש שבועה לאותן שחתמו גם בשטר השני וראיתי להרחיב הדבור בכל הפרטים מפני שהם דברים נוהגים תמיד. גרסינן בפ' אין עומדין. אין עומדין להתפלל לא מתוך שחוק ולא מתוך קלות ראש ולא מתוך שיחה ולא מתוך מריבה ולא מתוך כעס ותו גרסינן ר' חנינא ביומא דריתחא לא הוה מצלי פי' ביום שהיה כועס. תו גרסינן כל שאין דעתו מיושבת עליו אל יתפלל. תו גרסינן שמואל לא הוה מתפלל בביתא דאית ביה שכרא מפני הריח שהיה טורדו ומונעו מלהתכוין. למדת מכל הני שלא יתפלל אדם לא במקום שטורד מחשבתו ולא בזמן שמבטל את כוונתו ומעתה היחיד או הרבים שיש להם איבה או שנאה או כעס או מריבה עם הצבור אין תפלתם רצויה ואסור להם להתפלל שם שמחשבתו טרודה ולא יוכל לכוין בתפלתם וכ"ש אם מכעיסין אותו על פניו תמיד וכ"ש אם הכעס הוא עם מנהיגי הקהל ואי לאו דמיסתפינא הוה אמינא דטב ליה להתפלל ביחיד מלהתפלל בחברת בני אדם שאין דעתו נוחה מהם. עוד יש טעם אחר דאין ראוי לאדם שיתפלל אלא במקום שלבו חפץ. כי היכי דאמרינן אין אדם לומד תורה אלא במקום שלבו חפץ וטעמו של דבר כי בהביט האדם אל מי שדעתו נוחה בו נפשו מתעוררת אל הכוונה השלימה ודעתו מתרחבת ולבו שמח ונחה עליו אז רוח ה' כענין שאמרו בנבואה:

עוד אמרו בספרי החכמה כי בהיות האדם מתכוון אל רבו ונותן אליו לבו תתקשר נפשו בנפשו ויחול עליו מהשפע אשר עליו ויהיה לו נפש יתירה וזה נקרא אצלם סוד העיבור בחיי שניהם וזה הוא שנאמר והיו עיניך רואות את מוריך וזהו והתיצבו שם עמך ואצלתי מן הרוח וכו' וכן התהלל רבינו הקדוש שאם היה רואה את פני רב היה מגיע למדרגה עליונה וכ"ש אם הרב מתכוין גם הוא וקרא זה אל זה להשפיע וזה לקבל ומש"ה אמר ר' יוסי לא מן הכל אדם זוכה ללמוד תורה ומכאן התירו שילך אדם למקום אחד ללמוד תורה אף על פי שאביו אומר לו שלא ילך ועובר מצות אביו שלא מן הכל אדם זוכה ללמוד תורה וזה הטעם בעצמו בתפלה כי בהביט האדם אל אוהביו או לקרוביו או לרבו או למי שדעתו נוחה תתעורר נפשו אל הכוונה השלימה ונתוסף עליו רוח ממרום וזה דבר שהשכל מורה עליו וההפך הפך. וא"ת הא אמרינן דאינו דומה קלוס המלך והדרתו במתקלס באנשים מרובים לקלוס שהוא מתקלס באנשים מעטים והכי אמרינן לענין מגלה והלל וברכות ולענין תפלה וקרא כתיב ברוב עם הדרת מלך וכתיב נמי הן אל כביר לא ימאס ובשלמא יחיד ההולך להתפלל בב"ה אחרת הרי נתוסף על אותו הקהל ואיכא הכי ברוב עם אבל צבור המתחלק אף על פי שהם רשאים הואיל ואיכא עדה בכל אחד מהם מ"מ לא יפה עושין דברוב עם הדרת מלך וכדכתיבנא. הא לא קשיא דכיון שהם לבות חלוקים אין קלוסן עולה יפה ולפיכך נהגו בכל גלילות ישראל שכל בני עיר ולשון אחד עושין להם קהל בפני עצמו ולא יתערבו עם אנשי עיר ולשון אחר ולא היה אחד מהרבנים שמיחה בידם כי בחלוק המקומות והלשונות יתחלקו הלבבות ואין קלוסן עולה יפה ובהיותם כולם בני עיר אחת ולשון אחד יהיה השלום מתוך ביניהם לפי שכל אחד מכיר מקומו וערכו. ולא תקשה נמי מהא דאמרינן כל הקובע מקום לתפלתו כו' דבכל מקום שהוא מתפלל לשם קובע מקומו בין שיהיה פירוש המקום בבית הכנסת עצמו או שיהיה פירוש בית הכנסת להתפלל בו הרי דאותו מקום קבוע הוא כדכתיבנא לאפוקי שלא יתפלל היום בב"ה זה ולמחר בב"ה אחר. הא למדת שיכול היחיד ללכת להתפלל במקום שלבו חפץ אפילו היה אביו רגיל להתפלל באותו מקום דאדרבה ממקום שבאת בזמן שהיה אביו ז"ל שם היתה דעתו רחבה ונפשו חפצה אבל אחר שמת ונתחדש איבה ללכת למקום אחר עדיף טפי. אבל אם הסכימו הקהל מפני תקנת ענייהם שלא יצא שום אחד מהם להתפלל משם הכל כפי הסכמתם דרשאין בני העיר להסיע על קיצותם הואיל וכל קהל וקהל מחוייבים לפרנס העניים (שלא /שלהם/ דמי לי בני העיר מכל בני הקהל הואיל ומחולקים לכל דבריהם +נראה הכוונה: דבני העיר רשאין להסיע על קיצותם היינו כל זמן שהן קהילה אחת אבל אם נפרדו קצתן ונעשה מהם קהילה אחרת לכל דבר אין אלו /לאלו/ על אלו כלום דמה לי שני עירות או שני /שתי/ קהילות בעיר אחת+). ועדיין יתבאר אם הסכמה זו צריך חבר עיר או לא. וכבר נשאל מלפני אחד מגדולי הדור ז"ל על מקום שנתיישב שם ארבעה קהלות וקהל אחד מהם עשו הסכמה שלא יצא אחד מהם להתפלל חוץ מפני תקנת ענייהם לפי שהיו מחולקות בכל עניניהם בצדקות ובמסים וארנוניות ויצאו מקצתן להתפלל בקהל אחר גם מאותם שלא עשו הסכמה יצאו להתפלל באותו הקהל עצמו ושאלו האם טובי העיר אותם הקהלות שלא עשו הסכמה כשרים לדון בין שתי הקהלות או לא לפי שהם נוגעין בדבר והשיב כיון שלא עשו הסכמה אינם נוגעין בדבר למדת ממנה שבלא הסכמה רשאין לצאת להתפלל. ואותם שהסכימו אינם רשאין לעבור על הסכמתן דאי לת"ה גם שני הקהלות נוגעין בדבר הם כיון שיכולין לכופן להתפלל עמהם ולא מצא הרב המשיב טעם לומר שהם נוגעין בדבר אלא מטעמא דכתיבנא דברוב עם הדרת מלך וניחא להו שיהיו רבים בב"ה שלהם דבהכי ניחא להו טפי. וכל זה בזמן שכולם לב אחד הוא שקילוסן עולה יפה. אבל אם חלק לבם יותר טוב הוא שיתפללו כל כת לעצמה ולא שייך הכא לא חזקתו ולא חזקת אבותיו כדכתיבנא. ולא תטעה בדברי לומר שאני סובר שהחלוקה טובה ח"ו דקרא כתיב חבור עצבים אפרים הנח לו חלק לבם עתה יאשמו וגו' אלא צריך להשתדל שיהיו לב אחד לאביהם שבשמים ואם אי אפשר אלא שתמיד הם מתקוטטין והם במחלוקת דחה הרע במיעוטו:

ולענין המסים וארנוניות אין טענתם לומר קפוסיין אנו כלום מכמה טעמים חדא לפי שכבר נהגו להיות פורעין עם המערביים ולא בחזקת ג' שנים תליא מלתא כאשר חשבת אלא אם פרעו עמהם תלתא זימני אפילו בחדש א' הוי מנהג ואם לא פרעו עמהם ג"כ אפילו עברו כמה שנים לא הוי חזקה כי חזקה זו לא תליא בשנים כחזקת הבתים והקרקעות וזה ברור מאוד. ואפילו את"ל דהדין עמהם שהם קפוסיין מנהג מבטל הלכה ולא תימא מנהג שנעשה על ידי חכמים אלא אפילו מנהג החמרים והספנים הוי מנהג ויש לסמוך עליו כנגד ההלכה כדאיתא בהדיא פ' הגוזל בתרא ואף על גב דאמרו כל הפוסקים דמנהג שאינו של ותיקין אינו מבטל הלכה וכל מנהג שאין לו סמך אינו אלא כטועה בשיקול הדעת מ"מ בענין המסים והארנוניות וכל כי האי גוונא כ"ע מודו דאזלינן בתר מנהג שנהגו בו מקדמת דנא והראיה מההיא דהספנין והחמרין דפ' הגוזל בתרא וכן כתב רבינו בתשובה וכ"כ במרדכי בשם הרמב"ן ז"ל וכן כתב הר"ר ישראל בתשובותיו ונתן הוא ז"ל טעם לדבר שכל ענייני המסים וכן צורכי החמרין והספנין דמהלכי בשיירא וכן דבר שרבים מצורפים יחד צריכין למיזל בתר מנהג דידהו וכפי הסדר שעושין לעצמן דאי מצרכית להו למיזיל בתר דין תורה בכל דבר לעולם תהא מריבה ביניהם משום הכי מעיקרא מחלי אהדדי לותר על דין תורה וגמרי ומקני למיזל בתר מנהגא וטעם נכון הוא. עוד נ"ל טעם אחר דבמסים אזלינן בתר מנהגא. דגרסינן בפרק מי שמת ההוא דמי כלילא דשדו בי מלכא אאבולי ואאסטרוגי אמר ר' ניתבו אאיבולי פלגא ואאסטרוגי פלגא מעיקרא כי הוו כתבי אאבולי כתבי ואסטרוגי הוו מסייעי בהדייהו וידע מלכא דהוו קא מסייע השתא מאי דקאמר דכתיבי אאבולי ואאסטרוגי למימרא דהני פלגא והני פלגא ע"כ. שמעינן מינה דאע"ג דלא הוו כתבי מעיקרא אלא אאבולי אפ"ה הוי מסייעי אסטרוגי משום דהכי נהגו שמעינן נמי דאע"ג דאמר מלכא דליתבו אבולי ואסטרוגי לא מצי לבטל מנהגא אי לאו דמעיקרא ידע מלכא דאסטרוגי הוו מסייעי בהדייהו א"כ מאי דכתבי השתא אאבולי ואסטרוגי הכי קאמר דליתבו הני פלגא והני פלגא דשמעינן מינה נמי דכי האי גוונא דינא דמלכותא דינא וכלל גדול יהיה בידך בכל ענין המסים והארנוניות הכל כמנהג המדינה וכל הבא לשנות עליו הראיה. והצבור המוחזקים בדבר היחידים צריכין להביא ראיה בענין המסים וכן כתבו כל גדולי המורים ושמור עיקר זה. עוד יש טעם אחר משום דינא דמלכותא דינא ומנהג המלכות הוא שפורעין כל המערביים יחד והשמיי"ן לבדם והמצרים לבדם וכן בכל טאיפ"ה וטאיפ"ה. עוד אני אומר כי מן הסתם הקופוסיין בכלל המערביים הם חשובים שהם הם היו מגרוש של קטאלוניא וזה קרוב לק"כ שנה בימי ריב"ש וכבר נשתקע מהם לשון הלעז ומנהגו. עוד יש בזה תיקון הקהלות שאם לא כן כל אחד יאמר אבותי באו מארץ אחרת ולא אפרע עמכם אלא עם קהל פ' ונמצא צריכין לעשות ערכין חדשים בכל פעם ופעם ולנכות מאלו ולהוסיף על אלו ואין לדבר סוף ונמשך ממנו בלבול גדול אלא מה שנהגו נהגו ואין לומר כי בטעות נכנסו הקהל המערביים שהרי יודעין היו יחוסן ומשפחתן ואפילו את"ל דטעו כיון שנהגו נהגו וכמו שכתבתי למעלה ואין לנו לבלבל הקהלות ולעשות ערכין חדשים:

ולענין התמיד והקופה והצדקה וכל צורכי העניים דין אחד להם בין יחיד בין מרובים חייבין לתת לקהל שלהם כאשר בתחלה כי בכלל הצבור הם חשובים ואף על גב שכתב אחד מגדולי הדור ז"ל דעניי עירך קודמין עניי עירך שמענו אבל עניי קהלך לא שמענו ויצא לנו מכאן שיוכל כל יחיד ליתן הצדקה לעניי הקהל שירצה הנ"מ בזמן שכל עניי הקהלות מוטלים על כולם יחד ויד כולם שוה בהם אז יוכל ליתן הצדקה בכל קהל שירצה אבל במצרים שכבר עלתה הסכמתן ומנהגם שכל קהל וקהל מחוייב לפרנם /לפרנס/ העניים שלו ואין אחרים מסייעין עמו צריך ליתן בכל צורכי העניים עם הקהל שלו כדין המסים לפי שכבר נהגו אם לא שיסכימו לחלק גם את העניים מה שאין דעתי מסכמת בו כלל:

ולענין הנדרים והנדבות כגון לענין לקנות ס"ת או רימונים או מפות נ"ל שיכולין ליתנו לכל מקום שירצו והראיה כיון שלא בא בחיוב ולא היו יכולין לכוף אותו על ככה גם יכול לומר למקום הזה אני רוצה ליתן ואין זו צריכה לפנים:

ולענין השטר אשר בידם אם יכולין לבטלו ולכוף אותם שיפרעו עם הקהל כפי מה שיעריכו אותם נ"ל שיכולין לבטלו מכמה טעמים חדא ממקום שבאת כיון שהסכימו רוב טובי העיר ואני ראיתי השטר אשר בידם והשטר השני המבטל הראשון ורוב טובי העיר אשר היתה הנהגת הקהל על פיהם באותו זמן חתומים על השטר הראשון. ומה שטענת שהיו מקצת יחידים מערערין בדבר אין בערעור כלום שאם אתה חושש לזה מעולם לא תהיה הסכמה לשום קהל וכן כתב הרא"ש ז"ל בתשובה. ונ"ל דע כי על כל ענין של רבים אמרה תורה אחרי רבים להטות ועל כל ענין שהקהל מסכימין הולכין אחר הרוב והיחידים צריכין לקיים כל מה שיסכימו עליהם הרבים דאם לא כן לעולם לא יסכימו הקהל על שום דבר אם יהיה כח ביד היחידים לבטל הסכמתם וכן אמרה תורה בכל דבר הסכמה של רבים אחרי רבים להטות ע"כ. וכ"כ ז"ל בתשובות הרבה. וא"ת אחד מן היחידים אינו יכול לבטל אבל אחד מטובי העיר יכול לבטל דברי הרבים. הא ודאי ליתא דאזיל בתר טעמא דהתורה אמרה אחרי רבים להטות בכל דבר ומתי שיסכימו כל טובי העיר לדבר אחד אין אחד מהם יכול לבטל. וגם בזה כתב הרא"ש ז"ל בתשובה על קהל שבררו ברורים לתקן תקנות הקהל והתנו שלא יגמר שום דבר אם לא בהסכמת כולם ועוד התנו שאם לא יעשו התקנות עד זמן פלוני שיצטרכו לעמוד במקום ידוע עד שיעשו התקנות ואם ירצה אחד מהברורים לעמוד ולצאת מהמקום ההוא שיקבל עליו כל הנעשה מחביריו בעודו בחוץ. והשיב ז"ל מה שטענו החבירים שלא קבלו עליהם בפעם הזאת מה שתקנו חביריהם אינה טענה וכו' ועד כאן לא הוצרכו לשאול אלא מפני שהתנו בתחלה בהדיא שלא יגמר שום דבר אלא בהסכמת כולם אבל מן הסתם אזלינן בתר רובא (בדאיכא הגוי כולו) כאשר כתבת בשם הירושלמי. ומה שכתבת שיש מי שסובר שאפילו אחד יכול לעכב בטלה דעתו וכפי דעתו לא אמרה תורה בכיוצא מזה ולא ראיתי להאריך בזה כי גם אתה מסכים דאזלינן בתר רובא אלא שכתבת שהרוב היו מערערין ולא נראה כן מתוך השטרות. עוד כתבת שלא נתברר דאפילו רבים בעו ברירה. אמת הוא דבעו ברירה אבל לא בעו ברירה לכל דבר ודבר אלא כיון שהובררו לכל צורכי צבור סתם גם זה מן הכלל. אבל מ"מ מודה אני שאם יפול ספק אם הובררו אותם החתומים או לא הובררו או אי הם רוב טובי העיר אם לא שעל היחידים להביא ראיה והקהל כמוחזקים לכל דבר של מס וכל מי שבא להוציא מחזקתם עליו להביא ראיה. ויש ראיה לדין זה מההיא דפ' לא יחפור גבי אם האילן קדם לעיר קוצץ ונותן דמיה ומפרשים טעמא דקדרה דבי שותפי לא קרירא ולא חמימא. ותו איכא ראיה מההיא דאמרינן בפ' איזהו נשך מוהרקייהו דהני בטפסא דמלכא מנח ומלכא אמר מאן דלא יהיב כרגא לישתעבד למאן דיהיב כרגא ומדקאמר בטפסא דמלכא מנח משמע דמלכא חשיב כמוחזק במס של כל אחד ואחד והקהל מכחה דמלכא אתו דדינא דמלכותא דינא. וכ"כ במרדכי בשם מור"ם שיש מכאן סמך למה שנוהגין בכל הקהלות שכל היחיד המריב עם הקהל עבור ענין מסים שהקהל גובין ממנו מס ואח"כ אם ירצו ירדו לדין ואם נטלו ממנו שלא כדין יחזרו ע"פ ב"ד והקהל רוצים להיות מוחזקין ותופסין נתבעים ולא תובעין דאלת"ה (לא) יהיה תקלה לרבים שכל אחד יעשה עולה ויאמר מי יתבעני לדין קדרה דבי שותפי וכו' לכך יש להחשיבם כמוחזקין כדאשכחן בכמה דוכתי דחשו רבנן להפסידא דרבים כדאמרינן מצר שהחזיקו בו רבים אסור לקלקלו ומסיק מור"ם ז"ל דמנהג של תורה הוא מההיא דפרק איזהו נשך. ומסיק והיכא דאיכא שום ספיקא ושום טענות שאינה ברורה ליחיד לפטור מן המס אז אמרינן דינא דמלכותא דינא ומוהרקייהו בטפסא דמלכא מנח עד שיברר שהוא פטור. ויש מי שאומר שאפילו בכל התביעות הוו הקהל כמוחזקים אבל לענין מסים וארנוניות כ"ע מודו שהקהל מוחזקים והיחידים עליהם להביא ראיה ומינה לא תיזוז שכן הוא הסכמת כל האחרונים והכל חוזר אל עיקר אחד דדינא דמלכותא דינא. עוד יש טעם אחר לקיים השטר שבידם שנעשה ע"פ ב"ד וגדולי הדור חתומים עליה ומי הוא זה ואיזה הוא אשר ערב אל לבו לבטל שטר שהוא כפסק דין ופשרה לעשות הישר והטוב. ומה שכתבת שאדם חשוב היה מערער בדבר אם חשיבותו הוא מצד תורתו צייתן לך אבל אין חשיבותו מצד תורתו פוק חזי כמה חמורים חשובים איכא בשוקא. תו איכא טעמא אחרינא דאיכא שבועה לקיים כל הכתוב בשטר ההוא וחייבין כל הקהל לקיים שבועות זקנים כמו שמצינו בגבעונים וכל המערער על השטר ההוא אם הוא מן הנשבעים הרי הוא עובר על השבועה ואפילו אם יתברר שרוב טובי העיר לא הסכימו באותה הסכמה אותם שהסכימו ונשבעו אין להם לערער אלא בשב ואל תעשה ואין צריך לומר שאם חתמו גם על השטר השני לבטל את הראשון שבודאי עברו על שבועתו וזה ברור:

ולענין אם יציאתם להתפלל לבדם אם מבטל התנאי אשר בשטר נ"ל כיון שהם פורעין המסים והארנויות /והארנוניות/ והצדקות והקופה עמהם עדיין אחריהם נגררין והשטר קיים זאת ועוד אחרת שאם התונסיי"ן הם מתפללין והתונסיי"ן מכלל קהל המערביים הם שהרי נושאין עמהם בעול העניים שלהם. ואם יצאו להתפלל ולתת הצדקה והנדבה לקהל הספרדיים ודאי שנתבטל השטר. גם אם יתברר שלא הלכו (על) [כל] עצמן ביראת שמים כפי הראוי להם כמערביים נתבטל השטר. והנלע"ד כתבתי:

# מיקום הבימה

שו"ת מנחת יצחק חלק ג סימן ד

בנדון בימה באמצע ביהכ"נ, ובדין חלב עכו"ם (אות י').

ב"ה יום ה' מו"מ תשי"ט לפ"ק, מנשסתר יצ"ו שלמא רבא וחי' אריכא ובריות גופא, לכבוד ידי"נ וידיד ד' הגה"צ המפורסם לשבח ולתהלה, זוכה ומזכה הרבים לטהר לבות ונפשות ישראל לאביהם שבשמים וכו', כקש"ת מוה"ר חנני' יום טוב ליפא דייטש שליט"א מלפנים אבד"ק העלמעץ יצ"ו וכעת חובק"ק קליולנד באה"ב. אחדשת"ה כמשפט לאוהבי שמו המשובח.

וע"ד אשר ביקש ממני לברר דין בימה באמצע בהכ"נ, כי רבים משם אומרים שבחת"ס (או"ח סי' כ"ח) מפורש שבבהכ"נ חדש מותר לשנות ולעשות בימה למעלה.

(א) הנה אף שכהד"ג שליט"א א"צ לדידי, כי נגלו לפניו כל תעלומות, וכבר דיבר בקדשו בהרבה מקומות מזה וכיוצא בזה בדברים נמרצים לקרב ולטהר את ישראל ולהשיבם לאביהם שבשמים, ומה מיני יהלוך יותר ממנו, אולם מכל מקום לעשות רצונו חפצתי, כיון שכונתו רצוי' לצרפני בצרופא דרבנן, ולהשמיע גם את קולי בקן קולמסי, בגילוי ג"כ את דעתי העני', כדי להוציא מלבן של הטועים הנ"ל, ואביע את חוות דעתי בזה, ואף שאין לי מה לחדש, תיתי לי לחזור על הגבולין שגבלו הראשונים זלה"ה.

(ב) הנה הלכה זו דהעמדת בימה באמצע בהכ"נ, היא הלכה פסוקה ברמב"ם (פי"א מה' תפילה ה"ג), ובש"ע (או"ח סי' ק"נ) ברמ"א (בסוף הסימן), ובלשון ומעמידין בימה באמצע וכו' ברמב"ם שם, ועושין בימה באמצע בהכ"נ ברמ"א שם, ולא אמרו ונהגו, מוכח דדינא קאמרו ולא רק מנהגא, ומקור נפתח מדברי הש"ס בבלי וירושלמי (סוכה דף נ"א ע"ב), בבהכ"נ אלכסנדריא של מצרים, דבימה של עץ הי' באמצעותה והיא מדברי התוספתא (שם /מס' סוכה/ פ"ד), ופי' רש"י בימה, כעין אלמימבר"א שלנו, ועי' שם /מס' סוכה דף נ"א ע"ב/ תוס' (ד"ה וכיון), ובדברי הגר"א (באו"ח שם /שו"ע או"ח סי' ק"נ/).

(ג) והנה בש"ס לא הוזכר טעמו של דבר, דאף דבקשר לזה, איתא שם וחזן הכנסת עומד עלי', מ"מ אין לומר דמשום טעם זה הי' צריך להיות הבימה באמצע כדי שישמעו כולם, דהרי החזן אין הכוונה שליח צבור, אלא שמש הצבור, כמו שפי' רש"י, ולא לקרות בתורה בא שם, אלא להניף בסודרין, ואדרבה יש להוכיח משם, דאף בלתי טעם דכדי שישמעו, יש לקבוע הבימה באמצע, וכמ"ש החת"ס (או"ח סי' כ"ח), כיון דבלעדי זאת לא שמעו כל הקהל, שהצריכו להניף בסודרין, ככה היו יכולין לראות הנפת סודר מהסוף כמו מהאמצע, ואם לא הי' די בסודר א', יעמידו שנים עיין שם, ואם תאמר דמ"מ כיון דאפשר, דמהאמצע הי' די בהנפת אחד, ואם הי' עומד למעלה, היו צריכים להנפת ב', על כן היו רוצים למעט בהנפה, דזה אין סברא, כיון דזקני העדה, יושבים למעלה, כמבואר בתוספתא וברמב"ם וש"ע שם /שו"ע או"ח סי' ק"נ/, א"כ ע"י העמדת הבימה באמצע, הוי רחוק מהבימה לכל צד בשוה, וממילא כמו שלא היו שומעים הרחוקים שבצד מערב, כן לא היו שומעין את הקורא הרחוקים מצד מזרח, ובודאי לא היו דעת זקנים נוחה, מה שלא היו שומעין ברכת התורה, וכמבואר בתוס' (סוכה שם /מס' סוכה דף נ"א ע"ב/) בשם הירושלמי, דלברכת קריאת התורה היו צריכים להנפת סודרין, ואם לא הי' הקפידא דוקא באמצע, אלא משום השמיעה, יותר הי' נכון בנדון דשם, להעמיד הבימה סמוך למזרח, כדי שישמעו הזקנים, ולהניף בסודרין א' או ב', כדי שיראו כל העדה, אלא ע"כ ההעמדת בימה באמצע, היא מצוה בלתי תלוי' דוקא בטעם הנ"ל.

(ד) והנה מטעם הנ"ל, הקשה החת"ס שם /או"ח סי' כ"ח/, על הכ"מ, שכתב שם, ללמד זכות על איזה מקומות במדינתו, שבנו הבימה בסוף בהכ"נ, דהם ס"ל דדוקא בזמנם שהיו רוב העם, ולא שמעו קול הקורא כי אם מאמצע, אבל בקהלות קטנות, ואנשים בהם מעט, ישמעו גם מהבימה שבסוף בהכ"נ עיין שם, דמדברי הש"ס הנ"ל מוכח, שנשתבשו הקהלות הנ"ל במ"כ עכת"ד.

(ה) אמנם ברמב"ם שם /רמב"ם פי"א מהל' תפילה ה"ג/ איתא הטעם, דע"כ מעמידין הבימה באמצע הבית, כדי לעלות עלי' הקורא בתורה וכו' כדי שישמעו כולם, עיין שם, וכנראה שע"ז סמכו אותם הקהלות, לומר כיון שבטל הטעם בטל ג"כ הדין, וכדברי הכ"מ, אבל לדברי החת"ס דנשתבשו בזה, צ"ל דאין כונת הרמב"ם לומר דאין טעם אחר בזה, אלא דחדא מתרי או תלת או יותר טעמי נקט.

(ו) והנה החת"ס שם /או"ח סי' כ"ח/ כתב הטעם, כיון שאנו מחזיקין הבימה שבה קורין פ' הקרבנות כמו מזבח, שמפני כן מסבבים הבימה בחג הסוכות, כמו שסבבו המזבח, ואותו המזבח שעמד בהיכל לפני ארון הקודש שהוא מזבח מקטר קטרת הי' עומד באמצע הבית מכוון בין מנורה לשלחן וכפי' רש"י בפ' תרומה, וכמבואר בש"ס ורמב"ם, ויען שהבימה שלנו עומדת בפנים כמזבח הפנימי, ע"כ ראוי להעמידו באמצע בה"כ, לדמותו לביהמ"ק בכל האפשרי עכ"ל, ובתשו' אמרי אש (חאו"ח סי' ז'), הזכיר שם רק זכר למזבח שהי' באמצע העזרה עיין שם, ומדקאמר באמצע העזרה, ולא באמצע הבית, נראה שכוון למזבח החיצון, וכנראה שכן ס"ל לאיזה רבנים, בדברי החתם סופר, כמו שראיתי בשד"ח (אסיפת דינים מערכת בהכ"נ אות י"ג), שהביא שם מספר כנסת הגדולה (החדש), שרב גדול אחד, כתב דברים נמרצים, על אשר השיגו על הג' חת"ס ז"ל, במש"כ שהבימה היא דוגמת המזבח שהי' באמצע, שהרי קיי"ל שלא הי' באמצע, והסביר שטח עיניהם מראות נכוחה מהשכיל לבותם, שהם חשבו שעל אמצע הרוחב שמצפון לדרום קאמר, ואינו כן רק על אמצע האורך שבין מזרח למערב קאמר, והיא באמת באמצע, עכ"ד, ואין לי הספר כנה"ג הנ"ל, וכפי העתקת דבריו הנ"ל, כל זה יוצדקו אם הי' הכוונה על מזבח החיצון, דבזה שייך השגתם, דקיי"ל דלא כר' יהודא (זבחים נ"ח ע"ב, יומא ט"ז ע"א), דהמזבח ממוצע ועומד באמצע עזרה, אלא כמתני' (דמדות פ"ה), דרובא דמזבח בדרום קאי, כמבואר (ביומא שם), וע"ז שפיר מיישב הרב גדול הנ"ל, דעל אמצע האורך שבין מזרח למערב קאמר, והיא באמת באמצע, שכן מבואר במתני' שם /מס' מדות פ"ה/, דמצד מזרחי מקום דריסת רגלי ישראל י"א אמה, ומקום דריסת רגלי כהנים י"א אמה (הרי ס"ה כ"ב אמה), ומצד מערב, בין האולם למזבח כ"ב אמה, א"כ הרי שפיר הי' המזבח באמצע האורך שבין מזרח למערב, אבל כ"ז פלא, דהרי בהחתם סופר דבריו ברור מללו, דסובב על המזבח הפנימי, דהוא מזבח מקטר הקטורת, שהי' עומד באמצע הבית (היינו ההיכל), מכוון בין מנורה לשלחן, וכמו שציין לפי' רש"י (פ' תרומה) והיא שם (פרשה כ"ו - ל"ה), ולדברי הש"ס, והיא בתוספתא (יומא פ"ב מי"א), ובדברי הש"ס (מנחות צ"ט ע"א ויומא ל"ג ע"ב), דאיתא שם בלשון מזבח ממוצע ועומד באמצע, אך שם הי' אפשר להעיר להיפוך, דהאמצעות הזה סובב על שבין צפון לדרום, דאלו שבין מזרח למערב, לא הי' באמצע בדיוק, שהרי כלם נתונים מן חצי המשכן ולפנים, כמבואר בתוספתא ודברי הש"ס ורש"י שם, ואנן בדידן העיקר בקביעת הבימה באמצע שבין מזרח למערב קעסקינן, אבל באמת מצאתי בירושלמי (שקלים פ"ו ה"ג), דמזבח הזהב הי' נתון באמצע הבית, ופי' הקרבן העדה, היינו באמצע ההיכל, כשלא נחשוב בית קדשי קדשים עמו, ההיכל ארכו ארבעים, ובית קדשי הקדשים ארכו עשרים אמה, והמזבח הי' עומד בתחלת עשרי' אמה של ההיכל המערביים עכ"ד, הרי שהי' עומד ג"כ באמצע שבין המזרח למערב, אך לכאורה יהי' ראי' מכאן, דא"צ להיות הבימה באמצע ממש, רק אם יהי' עומד בתחילת המחצה הפנימי, נקרא ג"כ באמצע, אבל לטעמים האחרים דלהלן, נראה שצריך להיות באמצע ממש מכל הצדדים, (וחזית קשה ראיתי בזה בתשו' מהרי"א אסאד (או"ח סי' ג'), במש"כ דמזבח הזהב הי' למעלה לפני הפרוכת, ומזבח הנחושת הוא מזבח העולה, מחוץ לשלחן ומנורה, כמעט באמצע המשכן עיין שם, דהרי לא כן היא, אלא מזבח הזהב, הי' מחוץ לשלחן ומנורה באמצע המשכן, ומשכן העולה הי' בחוץ בעזרה, ועי' ברמב"ם (ה' בהב"ח פ"ג הי"ז), וצע"ג).

(ז) וראיתי במכתב א', שכתב הגאון מוהר"ש סופר ז"ל אבד"ק קראקא (נדפס בתוך מכתביו שבס' אגרות סופרים מכתב ט') לקהלת פאפא, שאין ברצונו לקבל משרת הרבנות שמה, על אשר לא קיימו את התנאי שהתנה עמהם, להעמיד הבימה באמצע בהכ"נ, ושלא יעמוד עמוד התפלה במקום גבוה, וע"ז כתב שאין ראי' מאותם הקהלות שהביא הכ"מ הנ"ל, שגם המה לא בנו אותה סמוך לאה"ק =לארון הקודש= כמו שעושין אלו החדשים אשר מקרוב באו, אלא אדרבה בנו אותה ברחוק יותר, בסוף בהכ"נ, סמוך אל הפתח בכותל מערבי, והטעם למנהגם, שנתכוונו בזה, להיות שהבימה שלנו היא זכר למזבח הנחושת, וידוע כי מזבח הנחושת, הי' קרוב יותר אל שער המזרח אשר הי' במערבה (נראה דצ"ל במזרחה) של העזרה, והיא הנקרא שער נקנור, אמנם לפי מנהגנו ומנהג כל ישראל מאז להעמיד הבימה באמצע, הוא עולה לזכרון מזבח הזהב מקטר הקטורת אשר הי' עומד באמצע בין המנורה והשלחן כידוע, וכ"כ אאמו"ר מאור הגולה ז"ל בספרו חת"ס (או"ח סי' כ"ח), שזה הוא הטעם שאנו מעמידים הבימה באמצע, שיהי' לנו לזכרון בהיכל ד' כדמות מזבח הזהב אשר עמד באמצע, אך אלה המחדשים אשר בדו מלבם לבנות הבימה מקשה אחת עם ארון הקודש אין להם זכרון בהיכל ד' כלל, ואין להם על מה שיסמכו במנהגם, כי אם על חפץ לבם לחדש חדשות עכ"ל, והרי גם הוא דייק שפיר בדברי החת"ס, שזכרונינו עולה לרצון בבנין הבימה באמצע, זכר למזבח הזהב מקטר הקטורת, ואך מה שכתב ליישב בזה שיטות הקהלות הנ"ל, שהמה סוברים זכר למזבח הנחושת, וזה הי' קרוב יותר אל השער המזרח, צ"ע, דהרי לפי הנ"ל, הי' המזבח באמצע העזרה שבין מזרח למערב כנ"ל, ואם היינו רוצים לומר בישוב שיטתם, הי' אפשר לומר, דגם הם סוברים זכר למזבח הזהב מקטר הקטורת, ורק י"ל, עפי"מ דאיתא בש"ס (דמנחות שם צ"ח ע"ב), תני חדא מחצי הבית ולפנים היו מונחין, ותני חדא משליש הבית ולפנים היו מונחים, ולא קשי' מר קחשיב בית קדשי הקדשים בהדי היכל, מר לא קחשיב בית קדשי קדשים בהדי היכל, עכ"ד, וא"כ י"ל המה ס"ל כאותה הברייתא דקחשיב קדשי קדשים בהדי היכל, א"כ הי' המזבח מהתחלת שליש הבית ולפנים, והיינו בסוף ב' שלישים מהבית, וע"כ גם המה רחקוה את הבימה מהאמצע הבהכ"נ, קרוב יותר לסוף בהכ"נ, אבל להקריב הבימה יותר למזרח בהכ"נ, גם המה לא סבירא להו, וכ"ז לדידהו, אבל להרמב"ם, אף דקרי לי' שליש הבית, כמבואר בדבריו (שם הבהב"ח פ"ג הי"ז), מ"מ לענין בימה ס"ל דבאמצע דוקא, (ואף דהטעם כדי שישמעו ל"ש בכל מקום וכנ"ל), משום דבנוגע לזה, אזלינן בתר ההיכל בעצמו, דהי' באמצע, או משום טעמים אחרים כדלהלן.

(ח) והנה גם הגאון בתשו' אמרי אש שם /חלק או"ח סי' ז'/, בהצעת דבריו החוצבים מלהבות אש על המתחדשים הנ"ל, כתב ליישב את הקהלות שהביא הכ"מ הנ"ל, במה שנוגע לטעם הנ"ל, דדומה למזבח, וגם משום דמסבבים הבימה בחג הסוכות, כתב די"ל דהם סוברים, דאין חובה לעשות בימה זכר למזבח, ואף אם הבימה אינו באמצע, מ"מ תהא הקפה בלולב זכר להקפת מזבח עיין שם, וש"מ מזה, דעל שיהא מקשה אחת עם אה"ק =ארון הקודש=, כמו שעושין המתחדשים גם המה לא עלו על דעתם להקל, דאז א"א לעשות הקפה לבימה כלל, והקפת בימה בלולב היא דבר המפורש בש"ע ופוסקים (או"ח סי' תר"ס ותרס"ד ותרס"ט) והם תקונים גדולים כמבואר בספה"ק =בספרים הקדושים=, וכ"ז לדידהו, אבל למעשה אמצעי דוקא כדלהלן.

(ט) ושוב כתב הגאון בתשו' אמרי אש שם /חלק או"ח סי' ז'/, דבודאי לבאים בסוד ה', יש להם דברים רמים ונשגבים לטעם הבימה באמצע, שהבימה רומזת לדבר גדול, ולא להשמיע קול בלבד, וכמ"ש המג"א (שם בסי' ק"נ) והא"ר בשם זוה"ק, שלא תהיינה מעלות הבימה יותר על שש, והיא כנגד שש מעלות לכסא, וכתב לפרש עפי"ד הרלב"ג (מלכים א') בתועליות הראשונות, (בתועלת השלשים וחמשה), דכסא שלמה המע"ה בשש מעלותיו באו להעיר, שהשיג בחכמתו כל מה שתחת המדריגה השביעית, והוא אשר לא יושג מצד עוצם מדריגתו עיין שם, וכיון שכל מה שהשיג שהע"ה הי' באמצעות התורה כמ"ש הרמב"ן (בהקדמתו לפי' התורה), א"כ נאה לשום התורה על בימה, ולאמר עלי' שהוא לעומת שש מעלות לכסא, אם כן מי ימלא לבו לשנות מאומה אשר הנחילנו אבותינו הקדושים בזה עיין שם, ובספר דברי ירמי' (מהגאון מוה"ר מאוהל, על הרמב"ם ה' תפילה פי"א), השכיל לומר בטעמא דמילתא, דיהי' בשעת הקריאה כדוגמת כל ישראל אשר יחנו סביב על דגליהם לאוה"מ =לאהל מועד=, אשר שם התורה וקה"ק =וקדש הקדשים= היכל ד', כליל כל הקדושות, והאמצע מורה הנקודה אשר מהם תצא הכל, ולה הכל פונה עיין שם, וכהג כתב בתשו' מהרי"א אסאד שם, ועוד הוסיף בטעמים לשבח כיב"ז, ויש להביא לזה ג"כ מהא דאיתא (שם במנחות צ"ח ע"ב), דאל מול פני המנורה יאירו שבעת הנרות, מלמד שהי' מצדדין פניהם כלפי נר אמצעי, ואמר ר' נתן מכאן שאמצעי משובח עיין שם.

(י) והיוצא מהנ"ל דיש כמה טעמים לשבח, דאמצע דוקא, ובכל בהכ"נ באין חילוק בין גדולה לקטנה, ורק הרמב"ם מוסיף עוד טעם לשבח, כדי שישמעו, אבל מ"מ אף אם טעם זה בטל, הדין אינו בטל, וי"ל דמהאי טעמא, לא איתא בש"ס שום טעם לזה, כדי שלא נבוא להקל לומר, דהיכא דל"ש הטעם, בטל הדין, וע"ד שראיתי מכבר בספר שו"ת תשובה מאהבה בפתיחה, שכתב לפרש מה דבלשון המשנה נקט רבינו הקדוש שמות התנאים רבים בשם חכמים, שהיא ע"ד שאמר אבטליון (פ"א מי"א דאבות), חכמים הזהרו בדבריכם, שלא יתנו מקום שיבואו תלמידים הבאים אחריכם, לידי שגיאה ומכשול, ולדוגמא, דתנן (במס' שבת י"א ע"ב), ולא יקרא לאור הנר, ואמרו בתוספתא (הובאה שם י"ב ע"ב), לא יקרא לאור הנר שמא יטה, א"ר ישמעאל בן אלישע אני אקרא ולא אטה, פעם אחת בקש להטות, אמר כמה גדולים דברי חכמים שהיו אומרים לא יקרא לאור הנר, וראוי להתבונן הרי מצוה לשמוע דברי חכמים בכל מקום, ומה גדלו דבריהם בזה ממקום אחר, אלא דבא להראות ההבדל, שבין לשון המשנה, שאמר בסתם לא יקרא לאור הנר, בלא שום טעם לדבר, ולא יעלה על לב אדם לעולם להקל בדבר, כיון שגזרת חכמים כך הוא, ובין לשון התוספתא דטעמו ונימוקו עמו, שמה יטה, ומטעם זה יצאה השגגה לפני השליט, שאמר אני אקרא ולא אטה, ובזה אמר כמה גדולים דברי חכמים, היינו בעלי משנה, שנזהרו בדבריהם, ואמרו לא יקרא לאור הנר בסתם, ולא אמרו בטעמא, כיוצא בזה תנן התם (ע"ז ל"ה) חלב שחלבו א"י, ואין ישראל רואהו אסור, ובגמ' מפרש טעמא, משום עירוב דבר טמא, ופלפלו (שם /מס' עבודה זרה/ ל"ט ע"ב), אם ישראל יושב בצד עדרו, ובעבור זה מצאו קלי הדעת מקום להקל, אם אין דבר טמא נמצא בעדר, אפילו אם אין ישראל רואהו מותר, ואנשי תועי לבב הם, והם לא ידעו דרכי התורה ונתיבותי', כי המשנה לא זזה ממקומה, כי עכ"פ צ"ל ראוי לראות כשהוא עומד כמבואר שם בגמ', וכן הסכמת כל הפוסקים, ומה ששומחים /שסומכים/ בשטות עצמן, על הפר"ח, טועים בזה שתי טעיות, חדא דבטלה דעתו נגד כל הפוסקי', ועוד אתם עברים העורים הביטו לראות, בדברי הפר"ח (יו"ד סי' קט"ו), ועיניכם תראנה שצדיק באמונתו יחי', שהתנה בתנאי כפול, שלא להיות חלב טמא מצוי כלל בכל העיר ההיא, א"כ מה היתר מצאו, הא בכל עיר ועיר, מצוים חזרים סוסים וחמורים וגמלים אין מספר ועומדים לחליבה עכת"ד, והאריך עוד הרבה בזה, (העתקתי דבריו לענין חלב עכו"ם, מפני שענין זה נוגע ג"כ היום לדינא כנודע), וכן י"ל דכמו כן נזהר התנא דברייתא בנדון דידן, ושנה בלשון המשנה בלא שום טעם, כדי שלא יתנו מקום לטעון, כמו שטענו בדברי הרמב"ם, וע"ע בתשו' מהרי"א אסאד (שם סי' ל"ו), מה שהאריך בכמה ראיות מש"ס ופוסקים דאין לבטל מנהגי חז"ל מחמת ביטול הטעם.

(י"א) אמנם באמת הרמב"ם בעצמו נזהר בזה, במה שכתב עוד תוך כדי דבור שם, /רמב"ם הלכ' תפילה פי"א הל"ג/ דכשמעמידין התיבה שיש בה ס"ת, מעמידין אותה באמצע, ובזה לא כתב הטעם דכדי שישמעו כולם, וגם לפי מה שפי' הכ"מ שם, דהכוונה, דמניחין התיבה שעלי' מעמידין הספר תורה בשעת קריאת התורה באמצע הבימה, שם ל"ש הטעם, דכדי שישמעו, דבודאי אותה חלק שמד' אמות מקום אורך ורוחב התיבה, לא מעלה ולא מוריד בזה, אלא ע"כ ש"מ דיש עוד טעמים נשגבים במה שצריך להיות באמצע, וממילא הה"ד לענין העמדת הבימה באמצע בהכ"נ, והעיר בזה בס' דברי ירמי' שם /על הרמב"ם ה' תפילה פי"א/, ועוד כתב שם מדברי התוספתא, דאיתא שם כיצד יושבין וכו' שיהי' פני העם כלפי הקודש וכלפי הזקנים וכלפי התיבה, עיין שם, דנראה מזה דלאו משום שיהי' שומעים בלבד, הבימה באמצע, דא"כ מאי זה כנגד הזקנים וההיכל דל"ש שומעין עיין שם, (אך ראי' זו לא הבנתי, ועי' בב"י (או"ח סי' ק"נ), מש"כ בפי' כנגד התיבה), וא"כ י"ל דהרמב"ם סמך ע"ז, דידעו דיש עוד טעמים בזה, ולא יבואו לידי שגיאה, אך על הרמ"א (שם /שו"ע או"ח/ בסוס"י ק"נ), צ"ע דהביא הטעם דכדי שישמעו, ולא הביא מסקנת דברי הרמב"ם לענין העמדת התיבה באמצע, ולא חשש דיבואו לטעון, דהיכא דל"ש הטעם ל"ש הדין, אלא דמכל מקום כיון שהמחבר בש"ע לא הביא הדין דבימה באמצע, וע"כ דאזיל לשיטתו בכ"מ, דהדבר תלוי במנהגא, ודוקא בזמנם שהיו ביהכ"נ /בהכ"נ/ גדולים, א"כ הרב בהג"ה שהעתיק זה דין, ע"כ חולק עליו בזה, וס"ל דהוי כן מדינא, באין חילוק בין גדול לקטן, וממילא שוב אנו חוזרין לקבלתנו, שקיימו וקבלו עלינו, לקיים את כל האמור עם הספר הרמ"א ז"ל, ולזה העיר ג"כ בס' תשו' מהרי"א אסאד שם, ועי' בדברי הגאון מוהרש"ס שם.

(י"ב) ועוד אף אם נאמר שצדקו הקהלות הנ"ל בטענתם, וכי דבר זה תלוי רק במנהגא, מכל מקום כיון שידענו ברור, שבכל בתי כנסיות, אשר נבנו מאז הלך ישראל בגולה, לא בנו הבימה סמוך ומחובר אל ארון הקודש, כל הבא לשנות נקרא עבריינא, ועובר על לאו של אל תטוש תורת אמך, וכמ"ש הג' מוהרש"ס שם, ועי' בירושלמי שהביאו המג"א (בסי' ס"ח), דכתב, אעפ"י ששלחנו לכם סדר תפילה, אל תשנו ממנהג אבותיכם, ומכ"ש מנהג שיש לו יסוד בדברי חכז"ל וראשונים, וכפי מה שבארנו כן ההלכה.

(י"ג) ובזה נבוא למש"כ כהד"ג שליט"א שישנם שם אותם שאומרים, שבחתם סופר שם מפורש שבבהכ"נ חדש מותר לשנות, תמיהני מאד, האיך יכולים אלו להפוך דברי א"ח, לומר על דבר המפורש, מהיפוך להיפוך, ויש לדונם לכף זכות, שלקחו כן מדברי השד"ח שם, שכתב, שמשמע קצת מד"ק (של החת"ס), שאם הוא בהכ"נ חדש ממש, שלא הי' שם מקודם בהכ"נ, וגם עמה מועטים ורוצים לעשות הבימה בסוף בהכ"נ, יש להם על מה שיסמוכו עיין שם, אבל חוץ מזה דהוא כתב רק דמשמע קצת, ובתוך כדי דבור הביא מגדולי האחרונים דצווחו ככרוכי' על אותם המחדשים, ועוברים על כמה איסורי דאו', ושמוכח מדבריהם שגם בבהכ"נ חדש הדין כך, עוד הרי התנה דוקא אם עמה מועטים, שכן מבואר שם בחת"ס, עפי"ד הכ"מ, וא"כ שוב אנו צריכים לשיעורים, מה נקרא מועט ומה נקרא מרובה, (ועי' בת' אמרי אש שם /חלק או"ח סי' ז'/, שדייק בדברי הכ"מ, שהתחיל בהא דבהכ"נ שלהם היו גדולים מאד, וסיים בהא דבהכ"נ שלנו קטנים, ואין קטנים היפוך מגדולים מאד, והאמת יורה דרכו, שהכ"מ דיבר לפי מדינתו בארץ תוגרמה, שהביא הב"י (בסי' קנ"ד), שלא הי' רשות כלל לבנות בהכ"נ קבוע, והיו צריכי' להטמין עצמן בבתי תחתית, ועי' מש"כ בן המחבר בתשו' מהרי"א שם), ועוד כתב ודייק דוקא בסוף בהכ"נ, והיא עפ"י דברנו למעלה בשם הג' מוהרש"ס, אבל לקבוע ביחד עם האה"ק, מאן דכר שמי', - אמנם באמת לא ידעתי אף גם משמעות קצת בדברי החת"ס כן, דהרי אדרבה מפורש שם להיפוך, שהחליט דנשתבשו הקהלות הנ"ל שהביא הכ"מ, ורק כתב ליתר שאת, שאפילו לשיטתם, לא שייך זה דתלי"ת לא נתמעטו הצבור, וגם דבריהם לא נאמרו רק בבהכ"נ חדש, וכ"ז לשיטתם, אבל להלכה לא ס"ל כן, וכמו שסיים בזה הכלל החדש אסור מן התורה בכל מקום, וכן דרך בדרך זה הגאון בתשו' אמרי אש שם /חלק או"ח סי' ז'/, שכוון בזה כמעט לגמרי לדברי החת"ס ז"ל.

(י"ד) היוצא מכל הנ"ל, דמצות העמדת הבימה באמצע בהכ"נ, בין בגדולה ובין בקטנה, יש בזה בין מצד ההלכה, דלא כהקהלות הנ"ל, ובין מצד המנהג, דאל תטוש תורת אמך, נוסף ע"ז איסור העמדת הבימה אצל האה"ק, דכ"ע מודו ואף להקהלות הנ"ל דאסור.

(ט"ו) וכל זה אף אם לא הי' כוונתם להתדמות ומכ"ש כעין נד"ד, דכל המשנים משום שרוצים להשוות עם הגוים, בלי שום ספק, והוי אביזרי' דע"ז כמ"ש כהד"ג, ויש לקרוא עלייהו וישכח ישראל עושיהו ויבן היכלות, וכמ"ש בס' משנה ברורה (שם סי' ק"נ בביאור הלכה), ולא רק את הבימה באמצע רצונם לעקור, אלא מגמתם לעקור את הכל אחת לאחת (עי' בת' אמרי אש שם /חלק או"ח סי' ז'/), בודאי שייך בזה מש"כ בת' מהר"ם שיק (סי' ע"א), דכל המשנים ממנהגי ישראל ומדמין מעשיהן למעשי דתות שאר אוה"ע, עוברין בכמה לאוין שכתב הרמב"ם (בפי"א מה' ע"ז), ובירר ביותר בס' מחולת עינים, ושם חשש דיש בזה משום יהרג ואל יעבור, והמהר"ם שיק פקפק בזה, וכן האריכו בזה בס' לב העברי ובת' מחנה חיים (תליתאי סי' י'), וכמו כן הביאו מס' הר תבור חומר האיסור, וכי העובר ע"ז איסורא דאו' רביע עלי', ונקרא זקן ממרא, והביא כ"ז בשד"ח שם, ובס' תורת חיים (פעסט) על הש"ע (או"ח סי' ק"נ) שם.

(ט"ז) והנה בדבריהם נמצא ג"כ בירור, למש"כ כהד"ג שליט"א, בנדון אם מותר להיות צירוף לעשרה שם, וכן אם דר במקום שיש בהכ"נ כזו, אם נכון יותר להתפלל ביחידות, מלילך לשם לשמוע קדיש וקדושה, - דהרי מבואר שם, אף בתשו' מהר"ם שיק, דפקפק על הא דכתב בס' מחולת עינים דיש בזה משום יהרג ואל יעבור, אבל כתב, דעכ"פ אסור לו מה"ת לילך להתפלל שם להיות נטפל לעוברי עבירה עיין שם, וכה"ג איתא עוד ביתר חומר הדין בתשו' וספרים מגדולי הדור אחרים. (טו"ב /י"ז/) וכל זה, אף אם לא הי' הראשונים בדור אשר לפנינו כבר נתעוררו בזה, לחזק בדק הבית, ולגזור אומר איסור וחרם מלהתפלל בבהכ"נ שנעקר הבימה מאמצע, מכש"כ אשר כבר עשוהו וחתימי עלי' קרוב למאה רבנים גדולים וצדיקים, לאסור ליכנס ולהתפלל בבהכ"נ אשר אין לה בימה באמצע, וכמו שנדפס כל דבריהם בספרו דמר כהד"ג שליט"א (חלק ד' אות כ"ו בדף קנ"א מדה"ס), ונעשה כ"ז בחרמות גדולות כמבואר שם, והובא ג"כ בשד"ח שם, ולא הבנתי מה שהביא כהד"ג בשם אותם קצתם משם, שאומרים כי האיסור של רבותינו הגדולים נגד הבימה, הוי רק למדינתם ולא לשם, - דהרי מפורש נאמר שם, במודעא רבה, שכל הנאמר בפסק ב"ד הוא על כל מקום וכל זמן, חוק ולא יעבור לעולם, וכמו כן השד"ח שם /שד"ח אסיפת דינים מערכת בית הכנסת אות י"ג/ הביא כ"ז לפסק הלכה, ולא עלה על דעתו לומר שלא פשטה איסורם בכל ישראל, ואף שהוא בעצמו הי' ספרדי, קבל הפס"ד באימה וביראה כמבואר שם, ומכ"ש אנחנו האשכנזים מבני בניהם ותלמידי תלמידיהם, צריכים אנחנו למשוכי בתרייהו, ולקבל עלינו בכל תוקף ועוז דבריהם כגחלי אש, ומכ"ש שכבר נתברר שמצד הדין כן הוא, והתורה נצחיית בכל מקום ובכל זמן, ועי' בתשו' שאח"ז (אות ו').

(ח"י) ובנוגע לנדון אם יכול לקבל עליו המשרה בבהכ"נ כזה, הנה כבר דן בזה בתשו' מהר"ם שיק, ומסיק להלכה אפילו באיש אשר טפלי תלוי בי', וכבר הי' משרת והתפרנס בכבוד בבהכ"נ כזה, מחויב לעזוב משמרתו, והוכיח זאת בראיות מש"ס ופוסקים, וכ"כ השד"ח שם, להשיג, על גדול א', שפסק שאין מחויב לעזוב פרנסתו בשביל זה, ע"ז כתב, דאלו ראה כל הכתוב בזה (כנ"ל), לא הי' כותב כן, שהרי כמה רבנים קרוב למאה החרימו שלא ליכנס שם להתפלל, וא"כ ההולך לשם להתפלל או לדרוש, הוא עושה איסור גמור, וכדי שלא לעבור איסור, את כל הון ביתו יתן, שחייב לבזבז כל ממונו על זה, לא מיבעי' אם נאמר דחרם זה חשוב איסור תורה, אלא אפילו נימא דחשוב איסור דרבנן, הרי כתב הרדב"ז דחייב לבזבז כל ממונו שלא לעבור על איסורין דרבנן, עכת"ד, ואנן מה נענה אבתרייהו.

וכהד"ג אשר ד' עמו בכל מקום לזכות הרבים, יזכה ג"כ לתקן ולסקל המעוות הזה, מקרב בני ישראל, ויתקדש שם שמים על ידו.

ובזה הנני ידידו דושת"ה כל הימים ונזכה שיתהפכו הימים האלה לששון ולשמחה, ובא לציון גואל צדק בבי"א. יצחק יעקב ווייס.

**שו"ת אגרות משה אורח חיים חלק ב סימן מא**

בענין בימה באמצע ח' אדר ראשון תשכ"ב. מע"כ הנכבד מר לעאן מילער נ"י.

בדבר הבימה אם צריכה להיות באמצע ביהכ"נ ממש או שיש להתיר גם לעשותה מחובר למקום הגבוה ששם עומד ארון הקודש, הנה לטעם הרמב"ם פי"א מתפלה ה"ג שהוא כדי שישמעו כל העם קה"ת יש להיות באמצע ממש וכן איתא ברמ"א סימן ק"נ סעיף ה', אבל כתב הכ"מ שלכן בבתי כנסיות קטנים שנשמע גם כשהבימה היא בסוף ביהכ"נ רשאין לעשות גם שם כי אין זה ענין חיוב אלא לפי גודל ביהכ"נ. אבל משמע שבבהכ"נ גדול צריך לעשות באמצע שהוא במקום שנשמע קה"ת לכל העם במקום שהם יושבים ולא יועיל מה שיבטיחו כל הקהל להתקרב להבימה שיעמידו בסוף ביהכ"נ בשעת קה"ת כי אין לסמוך ע"ז ויש לחוש שיתעצלו מלהתקרב להבימה ויגרום זה שיעברו על מצות קה"ת והוא ממילא חיוב שיעשו בביהכ"נ גדול דוקא באמצע שהוא במקום שאפשר לכל אחד לשמוע קה"ת ממקומו. ובמדינה זו יש לחוש שיביא זה שיעברו על איסור מייקרעפאן /רם קול/ בשבתות וימים טובים כידוע שנפרץ זה בהרבה בתי כנסיות גדולים וגרם זה מחמת שלא עשו הבימה באמצע ואין יכולין הרחוקים לשמוע קה"ת וחזרת הש"ץ ודרשת הרב.

ובחת"ס או"ח סימן כ"ח איתא עוד טעם מסברתו דהבימה הוא כמו מזבח הפנימי, ותמוה מש"כ למזבח הפנימי שהרי שני הדברים שדמי למזבח משום ששם קורין פרשת קרבנות ומה שמסבבים בחג הסוכות כמו שסבבו המזבח היה זה במזבח העולה והי"ל לומר שדמי למזבח העולה שהיה באמצע העזרה ועוד יותר מצומצם ממזבח הזהב שבהיכל, ואם מפני שהבימה היא בפנים ומזבח העולה היה בעזרה ולא דמי לו, א"כ אין לדמות לשום מזבח אך אולי שם מזבח אחד הוא וצ"ע בטעמו, אבל עכ"פ לטעמו וכן איתא גם במשיב דבר שהוא דמי למזבח יש נמי לעשות באמצע שכן היה מזבח הזהב בפנים ומזבח העולה בעזרה. אבל מכיון שהוא רק מסברא בלא מקור נראה שמטעם זה אין להחמיר שיהיה מצומצם באמצע וסגי שיהיה לכה"פ משוך ממקום גבוה שנעשה לאה"ק מקום שיוכלו להקיף בריוח בלא דחק כי טעם הקפה יותר טעם ממה שקורין עליו באיזה שבתות דיני הקרבנות. אבל לקרב סמוך ממש למקום של הארון הקודש הוא אסור להחת"ס אף בביהכ"נ קטן. ואם הוא ביהכ"נ גדול שא"א לשמוע קה"ת כל אחד כשיושב במקומו מוכרחין לעשות באמצע שהוא במקום שיכולים לשמוע. ידידו, משה פיינשטיין.